ULLEVAAL STADION (VG) (Norge - Armenia 9–0) Erling Braut Haalands (21) enorme fysikk overrumplet selv landslagssjefen. Med sitt 14. og 15. landslagsmål er han også foran målskjemaet til flere av verdens største stjerner. Kun ved hjelp av ulovlige midler klarte armenerne å stoppe Erling Braut Haaland, som viste kraft, styrke og fart et hakk over alle andre på Ullevaal-matten. – Vi så et «powershow» på et nivå som aldri før er vist på norsk jord. Det er de eksplosjonene han har og den teften. Det er morsomt å se på. Man gnir seg litt i øynene av og til, sier landslagssjef Ståle Solbakken på pressekonferansen etter kampen. Verdensstjernen viste hva han hadde i gjære da han på egen hånd tok fatt på hele Armenia-forsvaret og dro seg forbi hele bølingen, før han ble meid ned av Arman Hovhannisyan. Han fikk se det røde kortet. Deretter fulgte Haaland opp med å sette inn 1–0 på akrobatisk vis noen minutter senere. Han lot Joshua King skyte straffesparket han egentlig skulle ta, han var nest sist på 3–0-målet til Kristian Thorstvedt – og rundet av omgangen med å sette inn 5–0 etter å ha rykket seg fri og holdt unna motstanderen med rå muskelkraft og balanse. – Du sier vi ikke har sett lignende på norsk jord? spør VG. – Eksplosjonen og timingen har vi nok aldri sett. Erling har en spesiell kropp og en litt spesiell løpestil, sier Solbakken. Haaland fikk karakteren åtte på VG-børsen og ble kåret til Norges beste spiller. – Først og fremst har han en enorm fysisk pakke. Han har også en god forståelse. Jeg tror at man kan lære mye gjennom bevisste valg og trening. Men er man født med et eller annet instinkt og gave, så utnytter han det godt, sier Solbakken. Scoringene var Erling Braut Haalands 14. og 15. mål i norsk landslagsdrakt. I en alder av 21 år er han allerede nesten halvveis til Jørgen Juves målrekord på 33 mål, som har stått siden Lyn-spilleren satte inn sitt siste landslagsmål mot Østerrike på Ullevaal i 1934. – Det går vel. Holder vi ham på banen, så går det vel fort, sier Solbakken om målrekorden. Grafikk: www.sofascore.com Haaland fikk seg en smell da han satte inn 5–0-målet like før pause, men rakk å sprinte inn på banen igjen før dommeren blåste for halv tid. – Han hadde i hvert fall noen skuffede øyne da jeg sa at han ikke fikk være med etter første 45, så det er nok ikke verre enn det. Det var min beslutning, sier Solbakken om Haaland, som la igjen følgende melding til offentligheten etter kampen: «Et råd eg fekk frå en bonde for et par år si: Snakk me fødne så går helste alt aent godt. Ok sa eg å gjekk» skrev jærbuen på Twitter etter kampen – trolig med referanse til diskusjonene rundt angrepsstjernens bruk av privatfly og skjerming fra pressen. Norges neste kamper er i Nations League i starten av juni. Da venter to bortekamper mot Serbia og Sverige etterfulgt av hjemmekamper mot Slovenia og Sverige igjen. – Han er et våpen enhver motstander kommer til å frykte. Jeg synes guttene var flinke til å sette ham opp i dag. Han er engasjert for å få ballen i de riktige posisjonene. Han var tidlig på Hanche da han ikke fikk ballen. Det er dette jeg vil ha frem, sier Solbakken om Haaland. Joshua King, som fulgte opp straffescoringen med å sette inn 4–0, fikk også sitt tredje mål da han satte inn 6–0 etter pause.  Etterpå slo han fast at han var skuffet over å ikke starte oftere, men erkjente samtidig at Haaland er et lite hakk over resten. Mats Møller Dæhli økte til 7–0, før Alexander Sørloth var siste nordmann på ballen på de to siste (et av dem selvmål). Det ga 9–0, Norges største seier siden San Marino ble slått 10–0 i 1992

Begeistret av Haaland:  - Aldri sett på norsk jord


(Casper Ruud - Carlos Alcaraz 6–1, 6–4) En bronsefinale i en vennskapsturnering smaker neppe like godt som en finaleseier i US Open, men 99 dager etter karrierens trolig mest smertefulle nederlag klarte Casper Ruud for første gang å slå Carlos Alcaraz. Den 19 år gamle spanjolen har på mange måter vært Casper Ruuds nemesis i 2022. For ikke bare én, men to ganger i år, har Carlos Alcaraz påført nordmannen noen av karrierens aller tyngste nederlag. Først i Ruuds første ATP 1000-finale i april, og deretter i US Open-finalen i september som var en gyllen mulighet for nordmannen til å ta karrierens første Grand Slam-tittel. En kamp hvor Ruud i etterkant fikk oppmerksomhet for denne gentlemansgesten:  – Det betyr nok noe ekstra å slå Alcaraz, men ikke nødvendigvis kun på grunn av tidligere resultater. Først og fremst fordi han slår en veldig god tennisspiller, noe som hjelper på selvtilliten, sier Sverre Krogh Sundbø som kommenterte kampen på VG + Sport. Under bronsefinalen av Mubadala World Tennis Championship gikk det dog mye bedre enn i de to nevnte finalene. I første sett spilte nordmannen ball i hatt med spanjolen fra start, og på et tidspunkt ledet Ruud 4–0 i settet han til slutt vant 6–1.  Etter en pust i bakken ble det jevnere i andre sett: Duellantene fulgte hverandre som katt og mus til stillingen 4–4. Men da brøt Ruud Alcaraz før nordmannen servet inn seieren for både settet og kampen. – Casper spiller en mye bedre tenniskamp enn han gjorde i går i semifinalen mot Tsitsipas. Der var han alltid på hælene, mens i dag er det mye mer han som får styre spillet. Casper er en mye bedre spiller når han får holde på som i dag, sier Krogh Sundbø, og fortsetter: – Alcaraz har vært skadet i det siste, og er i ferd med å spille seg tilbake i form. Han har fortsatt et stykke igjen viser kampen i dag.


Også i områdene hvor russerne har makten, fortsetter folk å  demonstrere mot invasjonen.  Svartehavsbyen Kherson sør i Ukraina falt i forrige uke. Til tross for at byen nå er under russisk kontroll: I flere dager har videoene vist at innbyggerne her og i byene rundt demonstrerer mot den russiske okkupasjonen.  Et par tusen deltok på lørdag, ifølge ordføreren. New York Times har fått bekreftet at videoen av en mann som klatrer opp på en russisk stridsvogn med et ukrainsk flagg, er ekte.  Å gjøre noe slikt nå, det må kunne kalles modig.  De er også modige, russerne som demonstrerer mot Putins krigføring i Russland.  Moscow Times brakte i helgen  bilder av opprørspoliti foran det verdenskjente Bolsjoj-teatret, og skriver at 2500 ble arrestert i Moskva og St. Petersburg.  Deltagere risikerer bot eller fengsel. Den siste rest av det som lignet fri presse er lukket ned, etter at Putin innførte opp til 15 års fengsel for å formidle «falske» nyheter.  Likevel, den fengslede opposisjonslederen Aleksej Navalnyj, oppfordret til å bruke kvinnedagen til å demonstrere mot krigen. I Hviterussland har angrepene på opposisjonelle vært brutale de siste årene. Likevel gjør hviterussere sitt for å stagge russisk krigføring.  Lenge har det vært snakk om at landets urettmessige president skal sende hviterussiske soldater for å hjelpe Putin.  Det avlyste han i helgen. Antagelig fordi invasjonen av Ukraina er svært upopulær i befolkningen. Men hviterussiske soldater kjemper allerede i Ukraina. På ukrainsk side! Ifølge dansk radio og Bloomberg foregår det også hviterussiske sabotasjeaksjoner for å forsinke russiske tropper, både på bakken og i form av hacking.  Motstanden mot Putins invasjon dominerer i sosiale medier hvor ukrainerne ser ut til å vinne propagandakrigen. Bildene flommer over av russiske nederlag, vi ser færre av ukrainske soldater som har kjørt seg fast.  Fortellingene vi får om kolonnen som står fast i gjørmen på vei til å ta Kyiv, og alle bildene i sosiale medier av russiske tabber og vrakgods, understreker russernes problemer.  Analytikere i vestlige land synes enige om at russerne hadde undervurdert motstanden og at de tabbet seg ut her. De fastslår at russerne har mislyktes med logistikken.  Og svært interessant: Ulike militæranalytikere tar det ikke lenger for gitt at russerne klarer å ta over landet. Rett nok er de overmektige på papiret. Men moral og logistikk betyr også mye.  Putin klargjorde like før invasjonen hva som var hans mål: Å «denazifisere» landet og avsette «juntaen». Altså ville han ha et regimeskifte.  Det beste for ham vil nok være at Zelenskyj blir drept, slik at han ikke kan fortsette å være helt i utlandet.  Dernest kan Putin sette inn en quisling, altså en russiskvennlig marionett.  Men det betyr fort at russerne må ha soldater på hvert hjørne etterpå. Har han nok styrker til det? Over tid?  BBC anslo nylig at 120 000, eller 70 prosent av Russlands vanlige soldater er med i krigen mot Ukraina.  Å holde Europas største land med 44 millioner innbyggere (før masseflukten), vil kreve svært mye. Tidligere har vi sett hvor vanskelig noe sånt er – i Irak, Afganistan og hvor problematisk det var i Sovjettiden.  Det er anslått at Sovjet sendte inn 500 000 soldater for å okkupere  Tsjekkoslovakia under Prahavåren i 1968. Så har russiske myndigheter en helt annen fortelling også i Ukraina. Alt går etter planen, sa Putin i helgen.  Og lenger sør og øst i Ukraina, ser det da også ut som den russiske fremrykkingen er mer vellykket og går raskere. Kanskje er planen å ta hele Svartehavskysten og frata Ukraina havnene.  Men ingen steder møtes de som befriere. Tvert om er motstanden tidvis hard. Vi hører stadige fortellinger fra folk som sier de tidligere støttet Putin, som nå har snudd.  I de antatt mest russiskvennlige delene av landet og i områdene russerne har «vunnet» fortsetter ukrainerne å demonstrere


Ungdomspappa og eks-ordfører Fabian Stang er en av flere som fyrer seg kraftig opp mot Tusenfryds ordning med kjøp av ekspresspass for å slippe kø. – De bør absolutt gravlegge denne ordningen, sier Stang. Den mangeårige Oslo-ordføreren og høyrepolitikeren er pappa til en 14-åring og reagerer sterkt på at barnefamilier kan kjøpe seg forbi den vanlige køen til utvalgte attraksjoner i fornøyelsesparken på Vinterbro utenfor Oslo. – Jeg er ingen kommunist, men betaling for å snike i køen er et system som opprører meg. Opplegget er unorsk, urettferdig og ødeleggende for barnas evne til å respektere prinsippet om at de som kom først, står først i køen, sier Stang til VG. Det var NRK som først omtalte ordningen mandag. Stang er slett ikke den eneste som har steilet mot ordningen.  Mandag kritiserte VGs kommentator ordningen og kalte den et fast track til forskjellssamfunnet. Jurist Cecilie Hellestveit mente i Aftenposten at Tusenfryd inviterer til sosialporno av verste sort med barna i hovedrollen. På Tusenfryds Facebook-side hagler også kritikken. En rekke engasjerte mennesker har kastet seg på i kommentarfeltene – de aller fleste er mot. Mange av dem sier de vil boikotte Tusenfryd og heller ta turen til en annen fornøyelsespark.  Noen forteller at de støtter ordningen; en av dem, som sa det var på tide å få en slik ordning som andre parker i Europa, har fått 24 kommentarer i retur. – Penger må brukes med dannelse Fabian Stang er blant dem som råder Tusenfryd til å droppe ekspresspasset. – Jeg ser for meg to familier med barn i samme klasse hvor den ene familien ikke har råd til snikebilletter, og den andre må avslutte halvveis fordi rikingene har tatt mye av plassen, illustrerer Stang. – Men er det egentlig noen forskjell på Tusenfryds ekspresspass og betaling for fast-track for å unngå kø på flyplasser? – Jeg er ikke så glad for at man kan betale seg foran i køene på flyplasser heller. Men det er spesielt ille at barn og unge forskjellsbehandles på denne måten i fornøyelsesparker, svarer Stang. Han understreker at i Høyre mener man det er lov å tjene penger. – Men de må brukes med dannelse, ikke til å skvise ut folk med forsiktig økonomi, formulerer den erfarne politikeren. En som ser ut til å ha et litt annet syn enn Stang, er partifelle Lene Westgaard-Halle, stortingsrepresentant for Høyre: Frp-Johnsen forsvarer ordningen Fremskrittspartiets stortingsrepresentant Tor André Johnsen er en av få som forsvarer ekspresspass-ordningen: Han mener Tusenfryd som en privat aktør - «må stå helt fritt til å benytte den pris-policyen de ønsker». Johnsen viser til at det også finnes fast track-ordninger i offentlig regi, blant annet på flyplasser. – Vil ikke en ekspresspassordning i en fornøyelsespark eksponere barn og unge for forskjeller på en annen måte enn på en flyplass?  - Min erfaring som pappa er at barn og unge ikke bryr seg om dette – om at noen er i en annen og raskere kø i en fornøyelsespark. Men det viktigste argumentet er at fornøyelsesparken selv må få bestemme hvilke ordninger de bruker, svarer Johnsen som sitter i Stortingets justiskomite. Barneministeren: Mye å velge i mellom Barne- og familieminister Kjersti Toppe (Sp) er selv seksbarnsmor. Hun vil ikke be Tusenfryd droppe ekspresskø-ordningen. – Nei, det må Tusenfryd vurdere selv. Folk kan også tenke over hvilke tilbud de bruker i sommer. Det er mye å velge mellom, sier Toppe. Som minister også for forbrukerne, liker hun at folk sier i fra når de er misfornøyd med et produkt. – De må gi klar beskjed til de som driver parken dersom dette er noe de ikke ønsker. Dette er ordninger som er kjent noen steder i utlandet, men det er fremmed i Norge, sier hun. – Som minister har jeg ikke noen myndighet eller posisjon for å gripe inn i en privat virksomhet som Tusenfryd

Ber Tusenfryd snu:  - Et system som opprører meg


AUF-lederen mener Trond Giske er en del av årsaken til Arbeiderparti-krisen. Nå får hun støtte av Jonas Gahr Støre.  Statsministeren tar også et metoo-oppgjør med Giske. Under torsdagens Debatten-sending på NRK var Arbeiderpartiets krisemåling tema. Onsdag fikk partiet 16,9 prosent i en måling – et historisk lavmål. AUF-leder Astrid Hoem var med på sendingen og benyttet anledningen til å rette hard kritikk mot Trond Giske, som også var til stede. Hun kritiserte ham blant annet for å prøve å være en lederskikkelse på venstresiden.  – Jeg er ikke uenig i noe av det Trond sier, men jeg mener han må erkjenne at han er en del av problemet med at mange har synes det har vært vanskelig å snakke om politikk de siste årene i Arbeiderpartiet, sa Hoem i Debatten. – Hun har mye rett Statsminister Jonas Gahr Støre ga Hoem støtte i Politisk kvarter på NRK fredag morgen. – Jeg tror hun har mye rett. Jeg forstår det Astrid Hoem sier på vegne av unge mennesker, men også mange andre i Arbeiderpartiet. Vi har en ganske vond sak bak oss, og det er ikke noe poeng å glemme den, sier Støre og fortsetter: – Giske gikk av som nestleder og han stilte ikke opp som leder i Trøndelag på grunn av saker som handler om hvordan man oppfører seg i Arbeiderpartiet. Ap-lederen sier i programmet at det er modig av AUF-lederen å ta opp denne saken.  – Her er det en AUF-leder som snakker på vegne av flere enn seg selv, sier Støre.  – Snakker hun på vegne av deg, spør programlederen. – Ja, jeg forstår også det, sier Støre.  Trond Giske gikk av som Arbeiderpartiets nestleder i januar 2018, i kjølvannet av varsler om seksuell trakassering og upassende oppførsel. Ap konkluderte i etterkant med at Giske i flere av sakene hadde brutt partiets interne retningslinjer mot seksuell trakassering. Giske selv har sagt at han er lei seg for hendelser som var upassende og ubehagelige. Men han har avvist anklagene om seksuell trakassering og karakterisert enkelte av varslene som grunnløse og falske. Partileder Jonas Gahr Støre rådet ham den gang til å gå av. Trond Giske leder i dag Nidaros Sosialdemokratiske Forum. På bare ett år har han bygget det opp til å bli Arbeiderpartiets største lokallag med over 1000 medlemmer.  AUF-leder Astrid Hoem sa på Debatten at hun mener partiet trenger ro til å snakke om de politiske løsningene. – Ro i form av at han bare forsvinner, spurte programleder Solvang med henvisning til Trond Giske. – Ro i form av at man ikke hele tiden konsekvent hakker mot ledelsen og bruker politikken som vi i AUF kjemper for, svarte Hoem. Det utløste følgende replikk fra Trond Giske: – Mener du jeg ikke skal si ifra om hva tusen medlemmer mener om kutt i arbeidsledighetstrygd, bistand, om at vi ikke kutter til matsentraler?  – Har en visjon Støre ble konfrontert med Giskes kritikk av hans lederskap. – Jeg tar diskusjonene på stående fot, vi har en visjon for hvor vi skal og vi skal komme igjennom denne krisen vi er i nå, sa han i Politisk kvarter.    Trond Giske var til stede på Debatten for å diskutere krisen i partiet. – Om vi skal hakke på hverandre og ta interne kriger, da blir vi små. Men vi må ta en diskusjon om hva vi gjør når vi har 16,9 prosent, sa Giske. Vil ikke utdype Giske sier til VG fredag morgen at han ikke vil gå inn i en persondebatt. – Politikk skal handle om folk, om å gjøre deres hverdag bedre, ikke om politikerne. Aps vei til ny tillit er å være nær folk, og vise at vi slåss for deres trygghet, for at de skal klare regninger, ha en trygg jobb og en pensjon som ikke spises opp av prisstigning. Og så må vi ta folks meninger på alvor, slik vi gjør i Nidaros sosialdemokratisk forum. Jeg kommer til å kjempe for å løfte de sosialdemokratiske verdiene for fremtiden, og ikke bruke tiden på intern personstrid, sier Giske

Støtter Giske-kritikk:  - Handler om hvordan man oppfører seg


Kjendisparet er ikke sammen lenger. Det bekrefter de overfor Dagbladet. Marna «Komikerfrue» Haugen Burøe (40) og ektemannen Ørjan Burøe (47) skal skilles.  – Det har vært en lang prosess, selvfølgelig. Men så kom vi bare til et punkt der vi ble enige, sier paret til Dagbladet. Begge uttrykker lettelse over at de er sammen om beslutningen om å gå hver til sitt. De presiserer at bruddet er udramatisk, og at de til tross for jevnlige runder med parterapi, har vokst fra hverandre. De to giftet seg i 2013. Nå er de innstilt på å gå videre som venner. VG har ikke lykkes i å komme i kontakt med Marna og Ørjan Burøe. Ørjan Burøe jobber som komiker, og har de siste årene reist rundt for å holde show i flere norske byer. Marna Haugen Burøe er kjent som modell og blogger. Hun har også vært med i ulike realityprogrammer, blant annet «Skal vi danse» i 2017. Ekteparet bor i Ski i Nordre Follo og totalrenoverte huset de kjøpte i 2017. Det blir også deres felles base fremover, selv om de på sikt skal flytte fra hverandre. Paret har tidligere vært åpne om problemer i forholdet, blant annet sa de dette til Se og Hør for fire år siden: – Nå må vi totalrenovere forholdet. Marna skrev en kontrakt om at jeg ikke fikk lov å skille meg før seks måneder etter at oppussingen er 100 prosent ferdig, sa Ørjan Burøe til avisen den gangen.  Paret har to sønner sammen. I tillegg har Ørjan to barn fra tidligere forhold. Marna har i flere år vært åpen om sin kamp mot kreft. I 2019 skrev hun på bloggen sin at hun var rammet av sykdommen for andre gang.  «Den jævla livmoren, den har ikke gitt meg annet enn trøbbel i alle år. Hælvetes dritt og det verste er at jeg hadde rett i at det var noe galt, jeg hadde bare aldri sett for meg å faktisk få det bekreftet», skrev hun. Hun var også åpen på bloggen da hun oppdaget en kreftsvulst i 2012. Haugen trodde da at hun ventet sitt andre barn, men ultralydundersøkelsen viste at det var en kreftsvulst.


«Queen Of Kings» sammenlignes både med en svensk låt fra i fjor og en Oskar Westerlin-sang fra en annen TV-konkurranse. – Kreativ inspirasjon, mener en av MGP-vinnerlåtens produsenter. Norges Eurovision Song Contest-bidrag har dyttet både Miley Cyrus og Emma Steinbakken ned fra toppen av Spotifys daglige hitliste. Tre måneder før tevlingen i Liverpool har «Queen Of Kings» både et nasjonalt og internasjonalt momentum de fleste MGP-vinnere bare kan drømme om. Men som så ofte i denne konkurransen dukker spørsmålet opp også i dette tilfellet: Ligner ikke denne låten litt vel mye på noen andre sanger? I sosiale medier går diskusjonen heftig. Mange synes likheten med «Run To The Hills», Klara Hammarströms bidrag til svenske Melodifestivalen 2022, er stor – ifølge Aftonbladets ESC-ekspert har dette vært en snakkis i miljøet der borte. Han kaller Alessandra «en kopi». Andre peker med strak finger på Oskar Westerlins «En til», som figurerte i det kortlivede TV 2-konseptet «Norges nye megahit». Klara Hammarström selv skriver dette i en melding til VG: – Som man pleier å si, imitasjon er den fremste form for smiger! Hun understreker at hun bare synes det er gøy om andre har hentet inspirasjon fra henne, og gjør det også klart at hun heier på Norge. Alessandra Mele skriver i en melding til VG at hun ikke hadde hørt Hammarströms låt da «Queen Of Kings» ble skrevet. – Men den sjangeren er veldig karakteristisk, så jeg forstår at mange kjenner igjen rullebassen som dominerer lydbildet, sier hun. – For meg blir det litt som å si at Beethoven og Mozart er likt fordi begge er klassisk og begge har fioliner. Lik sjanger, that's it, melder Mele med et smilefjes. Det er produksjonsteamet Starlab – Stanley Ferdinandez og Henning Olerud – som har produsert «Queen Of Kings». De har også produsert Oskar Westerlins «En til» – og Ferdinandez sier til VG at dersom «Queen Of Kings» ligner på «En til», utraderes en eventuell link til «Run To The Hills». Dette fordi «En til» ble sluppet i desember 2021, mens «Run To The Hills» ikke kom ut før nesten tre måneder senere. Uansett viser han til at låtene har forskjellig toneart, forskjellige akkorder og forskjellig rytmetempo. – Og legger du til melodilinjen,  overlapper de ikke noe som helst sted. Så «Run To The Hills»-referansen, den kan jeg ikke forstå, sier Ferdinandez. Produsenten er imidlertid noe mer forståelsesfull for at lyttere mener å høre likhet mellom «En til» og «Queen Of Kings». – Vi har klart å låne litt av oss selv, medgir Ferdinandez. Han mener likevel at de ikke har plagiert seg selv. – Det er vi som har skapt alt sammen. Produsenten viser igjen til forskjeller på toneart og rytmetempo, samt språket på vokalen. – I og med at vi har skrevet begge låtene, så er det jo ... det er kreativ inspirasjon. Vi passet på å holde et veldig klart skille på det meste. Vi har ikke brukt noe samples eller noe som helst. Alt er originalt og produsert opp på nytt. Ferdinandez uttrykker en viss forståelse for at sangene kan låte likt i ører som ikke er så skolert i produksjon. Han synes likevel det er naturlig at et produksjonsteam lager flere låter som kan minne om hverandre, hvis de har utviklet en spesifikk stil. – Altså, jeg hører jo når det kommer en Bruno Mars-låt, for eksempel, at, «ah, skitt, nå er det Bruno Mars», ikke sant? Det ligger jo noe i prosessen, hvordan man tenker, hvilke skalaer man liker å bruke. Alessandra Mele legger seg på samme linje: – Det er samme produsent. Så det er ikke unormalt å høre likheter, har hun uttalt til TV 2. Ifølge NRKs regelverk for Melodi Grand Prix må alle bidrag «være av 100 % originalt materiale». Ifølge Ferdinandez var ikke dette en problemstilling som ble diskutert med NRK hva «Queen Of Kings» angår. – All popmusikk er inspirert av noe annet, og noen ganger henter man inspirasjon fra noe man har gjort tidligere, sier Stig Karlsen, NRKs musikkansvarlige for MGP. – Låtene har noen likhetstrekk, men er likevel svært forskjellige


Ukrainas president Volodymyr Zelenskyj talte til folket etter Russlands anerkjennelse av utbryterregionene i Øst-Ukraina. Reaksjonene i FNs sikkerhetsråd er kraftige.  Zelenskyj talte til folket natt til tirsdag norsk tid, etter at talen var blitt utsatt en stund. Han adresserte Russlands anerkjennelse av de øst-ukrainske utbryterregionene Donetsk og Luhansk. – Vi har forpliktet oss til det fredelige og diplomatiske sporet, vi vil følge det og kun det. Men vi er et selvstendig land. Vi er ikke redde for noe eller noen, vi skylder ingen noen ting og vi gir ikke noe til noen, sa presidenten i talen, og understreket at landets grenser består uavhengig av Russlands handlinger. Regionene erklærte seg uavhengige i 2014, men har ikke blitt anerkjent av noen. Tirsdag offentliggjorde altså president Vladimir Putin at han anerkjenner Donetsk og Luhansk som selvstendige stater. Han beordret også tropper inn i områdene, tropper han selv omtaler som «fredsbevarende styrker». Kommentar: Inn i en farligere tid Reuters refererte øyenvitneskildringer som fortalte om «uvanlig store» militærkolonner i Donetsk natt til tirsdag. Øyenvitnet forteller om fem stridsvogner i en kolonne i utkanten av byen, og to til i en annen del av byen. Det var lite i Zelenskyjs tale som tydet på at han lar seg skremme. Ukraina har USA og Natos støtte da han uttalte at Russlands handlinger er et brudd på suvereniteten til Ukraina. Ukraina vil ha fred, men vil ikke gi opp landet til Russland, var den tydelige beskjeden i talen.  Landets utenriksminister Dmytro Kuleba skriver på Twitter at han har snakket med EUs utenrikssjef Josep Borrell. Han har forsikret om at responsen derfra vil være besluttsom og samkjørt. Han møter USAs utenriksminister Antony Blinken onsdag i Washington.  Zelenskyj sa også at Russland i praksis trekker seg fra Minsk-avtalen, som har blitt sett på som den beste muligheten for en løsning. Kraftige reaksjoner i sikkerhetsrådet Senere natt til tirsdag var det møte i i FNs sikkerhetsråd.  Russlands beslutning om å anerkjenne utbryterregionene ble fordømt.  Rosemary DiCarlo, sjef for FNs politiske og fredsbevarnde spørsmål sa i sin innledning til møtet at hun beklager Russlands beslutning om å sende tropper til Øst-Ukraina. Hun understreket at FN er forpliktet til suverenitet, uavhengighet og territoriell integritet for Ukraina. USAs FN-ambassadør Linda Thomas Greenfield sier i møtet i FNs sikkerhetsråd at Putin har stilt verden overfor et valg. – Vi må møte øyeblikket, og ikke se vekk. Historien viser oss at å se vekk vil være en langt mer kostbar vei å gå. Hun sier Russlands anerkjennelse av utbryterrepublikkene åpenbart er grunnlaget for en videre invasjon av Ukraina.Putins beskrivelse av troppene som fredsbevarende omtalte hun slik: – Dette er tull. Vi vet hva dette er for noe, sa hun.  – Russlands klare angrep på Ukrainas suverenitet og territorielle integritet er uprovosert. Det er angrep på Ukrainas status som en FN-nasjon og det bryter grunnleggende prinsipper om internasjonal lov.  – Vidtrekkende konsekvenser Storbritannias FN-utsending Barbara Woodward sa Russlands handlinger har alvorlige og vidtrekkende konsekvenser.  – Først og fremst for liv og helse. En invasjon av Ukraina slipper løs krig, død og ødeleggelse på det ukrainske folk. De humanitære konsekvensene vil være forferdelige for sivile som må flykte fra strid. Vi vet allerede at kvinner og barn vil lide mest.  Også flere andre land kom med innlegg som fordømte Russlands handlinger.  Tysklands FN-ambassadør sier Russlands brudd på suvereniteten vil få alvorlige økonomiske, politiske og strategiske konsekvenser for Russland.  Ukrainas FN-ambassadør Sergi Kyslytsya krevde at de russiske styrkene trekker seg ut umiddelbart og at de kansellerer anerkjennelsen.  – FN er syk. Det er et faktum. FN er truffet av viruset som blir spredt av Kreml. Om de vil bukke under er opp til medlemmene


Vi vet at vaksinerte er mindre beskyttet mot deltavarianten av viruset enn mot alfa, men hvor syk er du egentlig ved «mild sykdom»? Deltavarianten av coronaviruset utgjør tre prosent av bekreftede tilfeller, og tilfellene er knyttet til få utbruddssteder med lite spredning videre.  Totalt var 240 tilfeller påvist i Norge til og med uke 24, ifølge FHI.  Studier fra Storbritannia tyder på at én dose vaksine kun gir 33 prosent beskyttelse mot deltavarianten – men betydelig bedre beskyttelse etter to. – Vaksinen gir rundt 33 prosent beskyttelse mot symptomatisk sykdom, men veldig god beskyttelse mot alvorlig sykdom og sykehusinnleggelse etter første stikk, sier seniorforsker Gunnveig Grødeland ved avdeling for Immunologi og transfusjonsmedisin ved UiO.  – Og hva er egentlig symptomatisk sykdom? – Det er jo ganske variabelt, for disse definisjonene er relativt flytende. Symptomatisk mild dekker alt fra at du knapt merker du blir syk – kanskje med litt kiling i halsen og i mild forkjølelse – til at du ligger én til to uker rett ut. Tenk deg en sterk influensa der du har feber, smerter og kanskje er litt tungpustet, forklarer Grødeland og utdyper: – Så lite syk at du ikke trenger lege eller sykehus, men det betyr jo ikke at du har det hyggelig.  Alvorlig sykdom defineres i flere risikoanalyser som sykdom som fører til sykehusinnleggelse eller er livstruende. – Alt under det er moderat eller mild sykdom. Moderat er når du er såpass syk at du bør vurdere å kontakte lege for å få behandling eller oppfølging, sier Grødeland.  Kan føle deg skikkelig syk ved mild sykdom Vaksineforskeren sier hun tror mange av oss vil anta at vi er moderat syke om vi er slått ut i to uker, men at dette fremdeles kan være mild sykdom.  – Det er veldig brede definisjoner, og jeg tror veldig mange har en antagelse av at grensene kanskje er litt lavere enn de faktisk er, påpeker Grødeland.  – Du kan føle deg skikkelig syk, og så er den bare mild. Det er ubehagelig, men på ingen måte truende i et lengre perspektiv, fortsetter hun.  Hun understreker også at samme sett med symptomer vil oppleves helt ulikt og ha ulik risiko på en frisk person og en med underliggende sykdommer.  – Er man i tvil, er det alltid greit å sjekke med fastlegen om det er grunn til ytterligere oppfølging, sier hun.  FHI har foretatt risikoanalyser av deltavarianten og er klar over at den kan bli dominerende. Men de er ikke bekymret.  Varianten ikke avgjørende I et intervju med VG tirsdag, sier assisterende direktør i Helsedirektoratet Espen Rostrup Nakstad at det ikke er overraskende at også fullvaksinerte ble syke i utbruddet av delta-smitte i Færder kommune. – Det er helt som forventet. Vi vet fra studier at ca 90 prosent av fullvaksinerte ikke vil få symptomer om de kommer i kontakt med deltavarianten. 10 prosent vil få symptomer, men er likevel beskyttet fra å bli alvorlig syke. Problemet er om varianten begynner å spre seg blant uvaksinerte og gi alvorlig sykdom, sier han. Nakstad understreker at langt over 90 prosent av de positive prøvene som sekvenseres fremdeles er den britiske varianten.  – Men dette kan endre seg fort, påpeker han. Han mener hvorvidt deltavarianten dominerer eller ei ikke er det største problemet. – Det er antallet smittetilfeller som eventuelt gir utbrudd og sprer seg videre som er utfordrende. Det viktigste er at vi fortsatt har kontroll, sier Nakstad.


(Manchester City-PSG 2–0, 4–1 sammenlagt) Manchester City møter Chelsea eller Real Madrid i Champions League-finalen 29. mai etter å ha vunnet et ampert dobbeltoppgjør mot Paris Saint-Germain. Etter 2–1-seieren i Frankrike sist uke, hvor PSGs Idrissa Gueye (31) ble utvist, avgjorde Riyad Mahrez (30) tirsdagens semifinale med to nye scoringer. Nå venter vinneren av onsdagens oppgjør mellom Chelsea og Real Madrid i Champions League-finalen i tyrkiske Istanbul 29. mai. Lagene spilte 1–1 i Spania forrige uke. – Det var en veldig god kamp. Vi scoret og da var vi mer komfortable. Så mistet de roen og begynte å sparke oss, sier tomålsscorer Mahrez til engelske BT etter matchen. – Det var ganske skammelig oppførsel fra gjestene, mener TV 2-kommentator Øyvind Alsaker. Her tar City-guttene av i garderoben etter seieren: Stygt spill På Etihad Stadium frustrerte City-mannskapets disiplinerte, oppofrende, ballsikre og nådeløse opptreden Paris Saint-Germain-leiren noe voldsomt. Igjen endte det med et rødt kort, etter at Angel Di Maria (33) stemplet Fernandinho (36) etter 69 minutter. I etterkant fikk i tillegg Marco Verratti (28), Presnel Kimpembe (25) og Danilo (29) gule kort for tre stygge taklinger. – Han sparker Fernandinho. Det er totalt unødvendig, mener TV 2-ekspert Petter Myhre om Di Marias oppførsel. – Se disse greiene her. Det er pinlig oppførsel, fulgte Myhre opp etter taklingene til Kimpembe og Danilo. Savnet Mbappé Kylian Mbappé (22) måtte stå over semifinalen på et, i begynnelsen, snødekt gressteppe i Manchester på grunn av en leggskade. Savnet av superstjernen viste seg tidlig å bli minst like stort som Paris Saint-Germain-leiren kunne frykte på forhånd. Mens Mahrez ga City en perfekt start etter 11 minutter, var Mbappé-erstatter Mauro Icardi (28) anonym i motsatt ende av banen. I løpet av førsteomgangen hadde argentineren bare 13 ballberøringer, noe som var færrest av samtlige spillere på banen – keeperne inkludert, ifølge statistikkbyrået Squawka. – Vi var det beste laget i 70 minutter. Vi forsøkte alt. Vi angrep. Vi forsøkte å angripe. Vi vil reise herfra med hodene hevet, hevder PSG-spiller Ander Herrera (31) overfor franske RMC. Mislykket Pochettino-trekk Etter en drøy time prøvde manager Mauricio Pochettino (49) å ta grep: Icardi måtte gå av banen med visshet om at han ikke hadde bidratt som ønsket, mens italienske Moise Kean (21) fikk sjansen i stedet. Samtidig ble den offensive tyskeren Julian Draxler (27) byttet inn for midtbanekrigeren Herrera. Det var et forsøk på å snu kampbildet og få de to scoringene som ville gitt pariserne ekstraomganger i kampen om finaleplass, men i stedet brukte hjemmelaget bare sekunder på å kontre inn 2–0. Dermed måtte PSG plutselig ha tre mål på under en halv time for å avansere, en oppgave Neymar og lagkameratene aldri var i nærheten av å beherske. I stedet lyktes endelig Pep Guardiola (50) med å ta City til finalen i Europas gjeveste klubbturnering, som han selv har vunnet to ganger tidligere. – Ja, vi har investert mye penger, og hvis folk ønsker å tro at alt handler om penger så er det greit, men det handler om all jobben som skjer i kulissene, sier Guardiola på en pressekonferanse etter matchen.


Venner av mannen som ble skutt og drept av politiet tirsdag, beskriver ham som en omsorgsfull person som var åpen om at han slet med rus. De er i sjokk, og mener det hele burde vært forhindret.  – Det er så mange følelser. Det var en gutt vi var glade i alle sammen, og vi er bare en brøkdel av de han kjente. Han har så mange forskjellige venner, sier den ene vennen til mannen som ble skutt av politiet tirsdag. Selv har han kjent mannen i fem år. VG møter ham på restaurant Istanbul sammen med to andre venner, som hadde kjent ham i 15 år. De tre beskriver ham alle som en som var snill og omsorgsfull, men som også var åpen om at han slet psykisk, og med rus. Det var også bakgrunnen for at han ble dømt til tvunget psykisk helsevern i desember 2020, etter et knivangrep på Ankerbrua i Oslo i 2019. I etterkant forklarte han at han ikke kunne huske episoden.  Vennene forteller at det var vanskelig for mannen å håndtere at han hadde gjort dette. – Alle vi husker ham i edru tilstand. Men de problemene tar overhånd. Han angrer jo på det, men husker ikke det han har gjort. Nå spør de seg hvordan mannen i det hele tatt kunne ende med å gå rundt med en kniv i gatene igjen så kort tid etter, hvorfor han ikke fikk mer hjelp, og hvorfor han måtte dø. Bakgrunn: Dette skjedde på Bislett tirsdag.  – Gått gradvis Politiet har bekreftet at mannen mandag slapp ut på det de beskriver som en kortvarig permisjon fra helseinstitusjon. Men det var ikke første gangen han var ute på permisjon, ifølge vennene. Når han var ute på permisjon hadde han meldeplikt hver dag, sier de. – Han var ute på permisjon hele tiden, sier de, og legger til: – Helsevesenet må jo hjelpe til, de kan ikke bare slippe ut folk. For rundt to måneder siden sier de mannen ruset seg da han var ute på permisjon, og ifølge dem sa han ifra om at han trengte hjelp. – Det er jo et skrik om hjelp. Det er ikke som han har sluppet ut som en helt ny person. Det er ingen som sier at han er helt uskyldig, men dette kunne vært forhindret, sier vennen. VG har ikke så langt kunnet uavhengig bekrefte at han skal ha ruset seg på permisjon. Politiet har ikke ønsket å kommentere hvorvidt mannen har vært ute på permisjon tidligere, eller om han hadde meldeplikt på permisjon.  Selv om vennene beskriver at alkohol og rus tok mer over i livet til mannen for to år siden, er de klare på at de ikke kjenner seg igjen i et bilde av ham som en farlig og «tikkende bombe». – De problemene tar overhånd, men har var ikke en ond person eller en terrorist. Det har gått gradvis. Det var en gutt som vi var glade i alle sammen, og vi var bare en brøkdel av de som var det. – Var alltid der for vennene sine Mannens venner er opptatte av å få frem at han ikke bare var en som slet, men også en sosial person med mange venner og kjente som hadde gjort mye forskjellig i livet sitt. Tidligere har han spilt roller i flere filmer, og han hadde bakgrunn fra Teaterhøgskolen. De sier de nå også kjenner på følelsen av om de kunne eller burde gjort mer for å hjelpe. – Når du blir kastet ut på egenhånd når du sliter fra før, i samme miljø og samme verden, er det litt begrenset hva venner kan gjøre for deg også. Én episode vennen trekker inn når han skal beskrive mannen, er da han selv for litt over fire år siden hadde fått sin første sønn, som flere ganger ble syk og gråt om natten. – Da kom han midt på natten flere ganger og ble med til legevakta, og var der hele natten og kom med mat til oss. Jeg kjenner ham som en sånn person. Han var alltid der for vennene sine og støttet dem, sier han. En annen episode vennene forteller om, er da de gikk forbi en uteligger i en park - og mannen løp inn og hentet dyne og pute, fordi det var kaldt ute. Angrep med kniv Videoer fra Bislett tirsdag morgen, viser et dramatisk hendelsesforløp

Venner:  - Alle vi husker ham i edru tilstand


Snø og vind skaper trafikktrøbbel i Midt-Norge og politiet ber folk la bilene stå. Forsinkelser må påregnes på kollektivtransport og fly. Vegtrafikksentralen Midt skriver om utfordrende kjøreforhold i hele det sørlige Trøndelag. E39 ble stengt sør for Orkanger i 07.30-tiden søndag. Det er snøfokk og dårlig sikt. – La bilen stå hvis du kan, lyder oppfordringen. Politiet i Trøndelag skriver at en brøytebil har veltet på fylkesvei 710 på Geitastranda i Orkdal vest for Trondheim. Vegtrafikksentralen Midt opplyser at brøytebilen skulle eskortere en ambulanse som nå står fast på stedet. Forsinkelser må påregnes. Klokken 14.00 er følgende veistrekninger stengt:  Søndag formiddag var E-39 over Hemnkjølen sør for Orkanger stengt på grunn av uværet. Like etter klokken 14 er strekningen åpen igjen.  På fylkesvei 714 mellom Hitra og Orkanger er det kolonnekjøring fra Hitratunellen til Gangåsen.  All busstrafikk i Trøndelag har vært innstilt søndag. Selskapet AtB opplyser klokken 13.47 at busslinjene nå settes i drift igjen etter hvert som busstraseene er klargjort for trafikk.  – Det må påregnes forsinkelser og noen innstillinger på bussene. Enkelte linjer vil ha avkortede traseer. I en pressemelding opplyser Trondheim kommune  at snøværet også har skapt problemer for ansatte i helsevesenet, da mange ikke kommer seg på jobb.  – Ved helse- og velferdssenter vil det viktigste bli prioritert, og hjemmebaserte tjenester har startet med å prioritere å komme seg hjem til dem med behov for kritisk helsehjelp. Ekstremt snøvær – Vi har hatt et ekstremt snøvær siden lørdag kveld, i nordre deler av Møre og søndre deler av Trøndelag, sier operatør på Vegsentralen Midt Runar Kvalshaug. På Nordmøre var det spesielt utfordrende på Smøla, hvor brøytemannskapene måtte hjelpe flere bilister ut av snøfonnene. Også i Trøndelag har mange biler i natt blitt stående fast i snø midt i veien, opplyser Kvalshaug. – Kjøreforholdene er utfordrende på veier vi klarer å holde åpne. Det er uvanlig at vi får så mye snø på så kort tid. Snøfokk reduserer sikten, sier trafikkoperatøren. Han sier det er varslet en god del snø i Trøndelag søndag formiddag. – Mange meldinger Operasjonsleder Einar Røstum kan helt klart bekrefte at det er snøtrøbbel. – Vi har fått mange meldinger allerede. Ingen alvorlige ulykker, men mange har kjørt seg fast. Det er mye vind, og det er mye snø, sier han til VG.  – Oppfordringen er altså: La bilen stå til været endrer seg. Hell i uhell er at det er liten sikt, dermed kjører de fleste som må ut ganske forsiktig, sier Røstum. Tog-trøbbel Også Dovrebanen har fått merke været.  Det er forsinkelser og innstillinger ved Trondheim stasjon på Dovrebanen, skriver Bane NOR i en pressemelding. Dette er på grunn av store snømengder. Bane NOR har ingen prognose for når trafikken går som normalt igjen. Kan bli flyforsinkelser Avinor melder om enkelte innstilte fly fra Trondheim lufthavn Værnes i morgentimene, henholdsvis til Amsterdam, Krakow og København.  Pressevakt i Avinor opplyser at dette ikke nødvendigvis skyldes værforholdene. – Fly blir som regel ikke innstilt grunnet vær, men heller fordi de kommer sent inn, noe som gir følgefeil utover dagen. Været kan imidlertid by på forsinkelser utover dagen for enkelte avganger. – Når det er mye vær og vind, må vi brøyte rullebanen og avise flyene. Dette er prosedyrer som tar tid, og trafikken blir dermed satt på vent. Passasjerer bør likevel møte opp til normal tid.


En mann i 60-årene er død etter en gressklipperulykke nær Tønsberg, melder politiet i Sør-Øst på Twitter. Hendelsesforløpet er uklart, men personen har trolig fått en større gressklipper over seg. Livreddende førstehjelp pågikk på stedet, men livet sto ikke til å redde.  De nærmeste pårørende er varslet. Ulykken skjedde på på Sem i Tønsberg kommune. – Det er foreløpig ikke helt klart hva som har skjedd, men ulykken har hendt i forbindelse med bruk av en form for gressklipper. Det skal være snakk om en krattklipper, en hagemaskin av en litt større type. Pasienten har blitt klemt mellom maskinen og et gjerde, sa operasjonsleder Øystein Eikedalen til VG klokken 16.03. Politiet fikk inn melding om ulykken klokken 15.26. Han ble erklært død av en lege på stedet omtrent klokken 16.14. Ifølge politiet skal han ha utført arbeid på idrettsanlegget da ulykken skjedde. I en oppdatering til VG klokken 16.27 sier operasjonsleder Eikedalen at det er besluttet obduksjon. Politiet jobber ut fra to hovedteorier: – Det kan være to mulige scenarioer: At avdøde ble klemt mellom gjerdet og maskinen, noe som kanskje er litt usannsynlig. Det er mer sannsynlig at vedkommende har fått et medisinsk illebefinnende og deretter blitt klemt, sier Eikedalen. – Så har maskinen fortsatt og han har blitt stående i klem. Mannen var ifølge politiet alene på jobb da ulykken skjedde. – Han var ikke formelt ansatt ved idrettsanlegget, men hadde oppgave med gressklipping og så videre. Han holdt på å rydde opp i en jordvoll, opplyser operasjonslederen.


Utenriksminister Sergej Lavrov er klar på at den russiske atomvåpen-doktrinen også vil gjelde i de nye områdene som Russland trolig kommer til å annektere i Ukraina. Det er i tiden 23.-27. september «folkeavstemninger» i fire områder i Ukraina. Folk skal svare ja eller nei på om de vil at deres region skal bli en del av Russland. Det gjelder Donetsk, Luhansk, Kherson og Zaporizjzja. Vestlige ledere har for lengst slått fast at de avviser folkeavstemningene som ikke legitime.  – Disse folkeavstemningene er en farse og har ingen legitimitet. Dette er en ytterligere eskalering av Putins krig, skrev NATOs generalsekretær Jens Stoltenberg på Twitter denne uken.  USAs president Joe Biden omtalte dem som «humbug» Russiske medier skriver at de fire områdene kan bli innlemmet i Russland allerede førstkommende fredag, og på Lavrovs pressekonferanse i FN lørdag ble han spurt av den russiske arméavisens journalist om muligheten for Moskva å bruke atomvåpen etter sikkerhetsdoktrinen også i disse områdene i Ukraina? Svaret var et klart ja - dog formulert som bare en gammel diplomat, nå  politiker, kan gjøre det (her i VGs noe forenklede versjon): – Hele territoriet til den russiske føderasjonen er absolutt under full beskyttelse av staten, dette er helt naturlig. Alle lover, doktriner, konsepter, strategier til Den russiske føderasjonen gjelder for hele sitt territorium, sa Lavrov ifølge armeens avis Zvezda. Lavrov sier Russland vil respektere utfallet av «folkeavstemningene». Hva som blir «resultatene» av folkeavstemningene når de  legges fram av Russland vil nok likevel ikke overraske mange.  Utenriksministeren sa ifølge Tass at «vår doktrine om atomsikkerhet ... har helt klart definerte tilfeller når vi har lov til å bruke atomvåpen». Tidligere president Dmitry Medvedev sa noe av det samme torsdag da han advarte om at alle Russlands våpen, inkludert atomvåpen, kan bli brukt for å forsvare territorier inkorporert i Russland. I talen lørdag gjentok Lavrov  Russlands «begrunnelser» for å invadere nabolandet som går på at regjeringen i Kyiv ikke har legitimitet og styres av nynazister som undertrykker de russisktalende øst i Ukraina. Sergej Lavrov sa at USA, i likhet med andre vestlige land, ikke har erklært seg som part i konflikten i Ukraina og dermed må overholde internasjonale konvensjoner som forbyr levering av krigsskip, ammunisjon og eventuelt militært utstyr. Den russiske utenriksministeren kom også med beskyldninger mot Ukraina: – Ingen husker at president Zelenskyj i januar i år, lenge før starten av den spesielle militæroperasjonen, sa at det var en stor feil av Ukraina å gi opp atomvåpen da Sovjetunionen kollapset. Han kastet dette emnet inn i samtaler om hvordan man kan regulere problemene som oppstår i Ukraina, sa Lavrov ifølge Tass. PS: Sergej Lavrov fortalte journalistene i FN at de burde «lese Putin oftere og nøyere». Uttalelsen kom på spørsmål om hvordan Russland ser for seg å få en slutt på krigen.


GOL/OSLO (VG) På en varm sommerdag i juli skulle fjorden vært full av båter, kajakker og fiskere. Nå er den nesten helt tom.  På Golsfjellet er den store innsjøen en brøkdel av sitt vanlige selv. Store mudderbanker, som vanligvis ligger flere meter under vann, strekker seg nå utover.  – Jeg vil ikke høre mer om lite nedbør og snø i fjellet, det er å føre oss bak lyset. De får si det som det er, vannet renner ut, og pengene renner inn i kraftselskapene, sier Gudrun Hesla. Hesla er innehaver ved Oset Høyfjellshotell. Det eldste hotellet i Hallingdal ligger nede ved det som vanligvis er vannkanten til Tisleifjorden.  De er avhengig av å kunne tilby gjestene sine gode naturopplevelser, og har fjorden som et viktig trekkplaster. Nå har vannbunnen vært tørr så lenge at det har begynt å vokse opp gule sommerblomster, slik at det minner mer om en blomstereng enn en strandsone.  Hesla peker på vannkraftverket, som har fjorden som vannmagasin. Vannstanden er nå flere meter lavere enn det som er normalt for sjøen i juli. Tisleifjorden ble regulert med et damanlegg i 1949, og fikk i 2015 et småkraftverk i selve anlegget.  Lav vannstand har vært gjennomgående flere stede i landet denne våren og sommeren. Strømprisene var høye i Europa, før krigen i Ukraina og sanksjonene mot Russland førte til en akutt etterspørsel på energi.  Norske kraftselskap tjener godt på å selge strøm til det europeiske markedet, men har fått kraftige advarsler fra myndighetene om å ikke tappe magasinene og skape kraftmangel i Norge.  Nå er den nasjonale fyllingsgraden på 65,1 prosent, med store forskjeller. Sørvest-Norge har en fyllingsprosent på 48,3 prosent, noe som er langt mindre enn hva som er normalt på denne tiden på året.  Vannstanden i Tisleifjorden ble først omtalt av Hallingdølen.   I kjølvannet av corona har Oset høyfjellshotell investert mye penger, deriblant omstillingsmidler de fikk, i vannsport.  Som en investering har de startet en ti års leiekontrakt på et stort område nede ved vannet. Vannet stopper nå flere meter unna området, og flytebryggene står på land.  – Vi er redd for at dette skal bli den nye normalen, sier Inger Hutchinson, prosjekt- og markedsansvarlig ved høyfjellshotellet.  Hotellet er nødt til å tenke utenfor boksen og kjøpe inn nye alternative aktiviteter for å gi gjestene et tilbud.  – Det er umulig å forsvare en slik investering med et utgangspunkt som i sommer. Folk har kommet tilbake med store forventninger og har blitt svært skuffet.  Hotellet hadde kalkulert med nedgang fra corona-sommerne som var veldig gode, men nedgangen er større enn forventet.  – Det er ingen tvil om at dette er direkte relatert til et amputert tilbud med tanke på vannaktivitet og fiske. For drift av Vasskanten så er det krise, sier Hutchinson.  Vasskanten er navnet på området hotellet leier nede ved vannet.  Har advart mot dette  – Vi forstår også at vi har behov for mer strøm, men det må være mulig å gjøre det på en måte som gagner alle, sier Helge Arne Jallen (49), styremedlem i Golsfjellet Fiskeforening.  Fiskeforeningen har siden 2016 engasjert seg i saken og argumentert for at byrden med flomdemping må fordeles noe på de andre vannene lenger opp i vassdraget, slik at regulanten ikke behøver å holde Tisleifjorden så lav.  – Det jeg tenker er at det er lite snø og lite tilsig, men hvis det hadde vært vilje til det så hadde vi jo klart å fylle fjorden opp til et nivå som var mer brukbart for både oss fiskere og alle andre rundt fjorden. De har sluppet ut mer vann enn det vi mener er nødvendig. Også kunne de fordelt vannet mellom disse magasinene. Den lave vannføringen reduserer tilgjengeligheten for fiske ifra båt, reduserer biologisk produksjon av næringsdyr i strandsonene, og kan få konsekvenser flere år frem i tid


OBERSTDORF (VG) I seks uker har Martin Johnsrud Sundby (36) tatt en råsjanse. Onsdag gjelder det.  Onsdag går han sitt 16. VM-løp Han har to bronse, tre sølv og ett gull individuelt. Og tre VM-gull på stafett.  – Martin er avslappet. Jobben er gjort, sier lillebror Sondre Sundby til VG.  Han har vært Sundbys fysiske trener i snart ti år. Onsdag er storebroren tittelforsvarer på 15 kilometer enkeltstart. Han ble verdensmester i klassisk, nå er det friteknikk.  – Hva tror du han kan få til?  – Martin hadde ikke dratt til VM uten å kunne kjempe om medalje. Han trener for å vinne og drar for å vinne. Om alt klaffer, så kan alt være mulig, sier lillebror Sundby.  Sist sommer ble han først trebarnsfar, så varslet han at han ville satse mot VM og OL på privatlag sammen med Niklas Dyrhaug. Men ryggen har skapt store utfordringer. Den nasjonale langrennsåpningen ble en real nedtur. I NM ble han nummer 14 på 30 kilometer friteknikk, 14 sekunder bak Emil Iversen som vant.  – Høy kvalitet Det er seks uker siden NM. På de ukene har han trent annerledes enn før, i et siste desperat forsøk på å gjøre det umulige mulig.  Sundbys sønn Markus heier alltid lidenskapelig på faren:  Sondre Sundby lover at formen har bedret seg siden NM i Granåsen. – I timer har han trent langt mindre enn han pleier, og det har vært mer hard trening. Han har trent på terskel og over terskel. Han har trent hardt. Det har vært høy kvalitet, sier lillebror.  Terskeltrening er på et nivå hvor kroppen klarer å kvitte seg med melkesyre. Over terskel vil man etter hvert stivne.  36-åringen har hatt standardiserte tester hver åttende dag.  – Den har bestått av laktatprofil (måling av melkesyre) og en «all out»-test, hvor han tar seg helt ut. Han har hatt fremgang, sier Sondre Sundby.  Marin Johnsrud Sundby har ladet opp til VM i Oslo og på hytta på Sjusjøen. Han dro sammen med resten av landslaget på et chartret fly for snart to uker siden. Siden da har han gått mye rundt i VM-løypene under stekende sol og knallblå himmel.  – Vemodig  Torgeir Bjørn skal kommentere 15-kilometeren på NRK. Den rutinerte kommentatoren plasserer Sundby oppe med de aller største langrennsherrenavnene.  – Det er vemodig at det er det siste VM-løpet til Martin. Han har vært så sentral i internasjonal langrenn de siste ti årene. Vi har sett stjerner avslutte karrieren før, som Oddvar Brå, Bjørn Dæhlie, Thomas Alsgaard og Petter Northug, intet varer evig, sier Bjørn til VG.  – Tror du han kan ta medalje?  – Jeg vil bli overrasket iallfall. Men han har gjort et siste desperat forsøk på å finne formen, svarer Bjørn.  – Ser du på det som et smart grep å trene så hardt?  – Martin har vunnet mye, så hvorfor ikke prøve noe som for ham er nytt? Gi det en sjanse, svarer Bjørn.  Det er noen som tok seieren på forskudd i Oberstdorf:  Torgeir Bjørn mener Sundby har ett ess i ermet når han står på startstreken onsdag.  – Han er så gjennomtrent gjennom mange år, og han erfaring med å gå viktige løp, så det vil være en fordel. Men noen sikker vei til VM-medalje er ikke dette opplegget. Det er mer at det kan briste eller bære, sier Bjørn.  Tønseth: – Kan gjøre et kjempeløp Tidligere landslagskollega Didrik Tønseth har også slitt med kroppen denne sesongen. Han følger VM hjemmefra. Han syns Sundby har gjort et knalltøft valg i treningen.  – Når det ikke fungerte, så er det spennende at han la om kursen. Martin har alltid vært nysgjerrig. Han kan lykkes så lenge ryggen holdes i sjakk. Nytt stimuli og endring av kurs kan gå begge veier, han kan gjøre et kjempeløp, sier Tønseth til VG.  – Hvorfor engasjerer Sundby folk?  – Han er rå og ekstrem, han har vært en av de store. Nå er han verdensmester og underdog


Tom Hagen har status som fornærmet under de grundige avhørene som finner sted i februar 2019. I dag, nesten to år senere, er han siktet for drap eller medvirkning til drap på sin kone, Anne Elisabeth Hagen.  Den nå 70 år gamle milliardæren nekter straffskyld. Etter å ha gitt et kort siktet-avhør, ønsker han ikke lenger å snakke med politiet.  De tre vitneavhørene kan dermed bli stående som de siste grundige forklaringene Tom Hagen gir, og er derfor en viktig og sentral informasjonskilde for politiet. I februar-avhørene er forholdet til kona viet et eget kapittel. Her går politiet helt tilbake til Anne-Elisabeths oppvekst som enebarn. Paret giftet seg allerede som 19-åringer, og mye av avhørene handler om forholdet mellom dem. På spørsmål om forholdet har vært konfliktfylt, svarer Tom Hagen «nei, men det har vært et spennende forhold».  Han beskriver kona, i familien kalt «Lisbeth», som nøktern og grei. Han vil ikke si at de har hatt et konfliktfylt samliv, bare et spennende et.  De har noen ganger vært som «hund og katt», forteller Hagen.  Han mener de har hatt et normalt forhold. Han sier hverken han eller kona er helt A4 som personer. Han viser til at like barn leker best, og at de har «spilt på samme tone og hatt det all right». De har hatt flaks og vært flinke. «Skjebnen har fart litt pent med oss, tross alt», forklarer Hagen. Han beskriver dem som et spennende par med personligheter på hver sin måte. Avhøreren ber ham forklare hva han mener. Hagen forklarer at i den grad de har hatt konflikter, har de vært innstilt på å rydde opp og la tiden lege det meste.  Han oppgir videre at de aldri har hatt konflikter om barneoppdragelse, hus og hjem. De har heller aldri hatt konflikter om penger og pengebruk, etter hans syn. Gjennom 50 år har de aldri diskutert skilsmisse, sier Hagen. De har aldri satt seg ned for å diskutere det, selv da krisen var på sitt verste, forteller han. 31. oktober 2020, to år etter konas forsvinning, gjør Hagen sitt første intervju, i NRK Dagsrevyen. Her forteller Hagen at han ikke tror kona ville skille seg. Samtidig sier han at ekteparet i 1993 inngikk en ektepakt, fordi de var «inne i en liten bølgedal». «Da var situasjonen den at jeg var litt redd», sier Hagen i NRK-intervjuet.  På spørsmål om hva var redd for, svarer han: «Nei, det kunne jo hende at, for eksempel, hvis det ble en skilsmisse, da». Etter det VG kjenner til, ønsker politiet å stille ytterligere spørsmål omkring ekteskap og skilsmisse. I avhør blir Hagen spurt om hvordan ekteparets økonomi har fungert. Han sier det har fungert sånn at Lisbeth alltid har hatt tilgang til hans konto. Han har aldri spurt henne om hva hun har brukt penger til.  Hus og bil har vært hennes bord helt siden de giftet seg, siden han selv ikke er glad i å drive med sånt, forklarer milliardæren. Hagen omtaler seg selv som en finansminister med ansvaret for å skaffe pengene.  Han forteller at Lisbeth hadde ansvar for å betale regninger fra hans konto. Det var også slik at Hagen ba kona om å ta ut penger for ham slik at han kunne gå med kontanter. Han kan bruke kort, men han trives best med kontanter, forteller han. Milliardæren sier han har betalt for alle kostnader tilknyttet hus, hjem og barn. «Lisbeth har nok brukt sine egne penger på barnebarna de siste årene. Lisbeth er ikke en økonom», forklarer han.  Avhøreren spør om det har vært konflikter rundt dette. Aldri som han kan huske, svarer Hagen. Han forklarer at han noen ganger har sett på kontoutskriftene sine at kona har kjøpt ting som bare er til seg selv. Da har han tatt det opp. Det har skjedd et par ganger. Det har ikke vært noe problem, sier han. Et eget kapittel er viet Tom Hagens tanker om vanlige teorier i etterforskningen av forsvinningssaker

Tom Hagen om åstedet:  Noe var fryktelig galt


Grev Nikolai bryter for første gang tausheten etter at bestemoren – dronning Margrethe – tok prinsetitlene fra ham og søsknene. Den tradisjonelle nyttårsfesten fikk i år en bitter bismak i det danske kongehuset.  Nyttårsaften ble det nemlig offisielt:  Prins Joachims fire barn har nå mistet prinsetitlene sine, som dronning Margrethe først varslet i slutten av september. Eks-prins – og nå greve – Nikolai (23) bryter tausheten for første gang etter beslutningen:  – Det er en underlig følelse og en opplevelse jeg helst skulle være foruten, sier Nikolai til de danske avisene BT og Ekstra Bladet gjennom sin mors presserådgiver. Tabbet seg ut Fra i dag heter han ikke lenger offisielt prins Nikolai, men grev Nikolai Monpezat.  Nikolai har brukt sin nå eks-tittel aktivt profesjonelt. Han har hatt suksess som modell ved siden av studiene og har blant annet jobbet for Burberry og Dior.  – Men nå er det som det er. Jeg vil være stolt over de årene jeg fikk lov å være prins av Danmark resten av mitt liv, sier han via morens presserådgiver.  Dronning Margrethe tok selv opp konflikten i gårsdagens nyttårstale til det danske folk. – At forholdet med prinsesse Marie og prins Joachim har blitt så vanskelig smerter meg, sa dronningen. Tabbet seg ut Midt i den bitre familiekonflikten tabbet kongehuset seg ut midt i forrige uke.  De fjernet titlene for tidlig fra egne nettsider. – En beklagelig teknisk feil, sa kongehusets kommunikasjonsavdeling til Ekstra Bladet.  Avisens kongehuskommentator Kim Bach sier at det viser hva prins Joachims barn betyr for kongehuset. – Ingen ville turt å gjøre denne feilen med dronningen og la være å rette den øyeblikkelig. Det ville heller ikke noen som ville gjort denne feilen med kronprins Frederik, kronprinsesse Mary eller deres barn. Dette viser bare hvor utstøtte de egentlig er, sier Bach til avisen. – Meget lei meg Avgjørelsen til dronningen ble begrunnet i «at de fire barnebarna i større grad skal kunne forme sine egne liv uten å være begrenset av de spesielle hensyn og forpliktelser som en formell tilknytning til Kongehuset som institusjon innebærer». Prins Joachim er dronningens andre sønn. Han har fire barn: Prinsene Nikolai (23) og Felix (20) med grevinne Alexandra og prins Henrik (13) og prinsesse Athena (10) med sin nåværende kone, prinsesse Marie. Grevinne Alexandra uttalte at barna følte seg utstøtte. I en uvanlig krass uttalelse, kommenterte prins Joachim beslutningen slik da det ble kjent: – Jeg fikk fem dagers varsel på å fortelle mine barn at deres identitet er tatt fra dem. Jeg er meget, meget lei meg over at de er lei seg og at dette skjer over hodet på dem, sa han til den danske avisen B.T.


HAUGESUND TINGHUS (VG) Johny Vassbakk er dømt for det 28 år gamle drapet på Birgitte Tengs. Like etter domsavsigelsen falt 52-åringen om i retten. En enstemmig tingrett dømte mandag Johny Vassbakk til 17 års fengsel for drapet på Birgitte Tengs i 1995. I tillegg må han betale 600.000 kroner i erstatning til hver av foreldrene hennes. – Retten finner det bevist utover enhver rimelig tvil at tiltalte trakk ned strømpebuksen og trusen da flekken med Birgittes blod ble avsatt, sa tingrettsdommer Signe Lundegård da hun leste opp deler av rettens vurderinger av DNA-beviset mandag ettermiddag. Haugaland og Sunnhordland tingretts dom er i tråd med aktoratets påstand. Retten har vektlagt at drapet var seksuelt motivert og har ikke funnet noen formildende omstendigheter i saken.  – Birgitte Tengs var forsvarsløs i forhold til de angrepene hun ble utsatt for, sa dommer Arne Vikse da han leste opp kjennelsen. Dommen la særlig vekt på skjerpende omstendigheter, deriblant at Birgitte Tengs var en ung jente og at hun ble utsatt for alvorlig, gjentagende vold.

I dommen brukes ord som «tapt selvbeherskelse».  – Tiltalte har hatt en rekke muligheter til å stanse opp, sa Vikse. – Handlingen bærer preg av stor aggresjon og manglende impulskontroll. Like etter at straffeutmålingen ble opplest, oppsto det drama da 52-åringen falt om i rettssalen, og den fullsatte salen ble tømt i all hast. Forsvarer Stian Kristensen spurte den tiltalte om han klarte å reise seg. Både ambulanse og legebil kom til tinghuset i Haugesund.  Se video – her må de avbryte:  – Kroppen koblet ut – Dette ble for mye, rett og slett, sa forsvarer Stian Kristensen til VG kort tid etterpå. – Hva var det som skjedde? – Mest sannsynlig har han fått et blodtrykksfall. Det handler om spenningen som har vært knyttet til denne dagen, og så ble det for mye. Han besvimte og kroppen koblet ut.  – Hvordan har han det nå?  – Han har fått godt tilsyn, og har det etter forholdene OK, men han er helt utslitt, så han kommer ikke til å følge domsavsigelsen videre fra salen, sa Kristensen. Vassbakk har hele tiden nektet straffskyld og fastholdt under rettssaken at han, så vidt han vet, ikke har truffet Birgitte Tengs.  Forsvarerne hadde bedt om full frifinnelse, og har på forhånd varslet at de anker dommen hvis han ble funnet skyldig.  Ifølge NTB er ankesaken berammet til 4. september i Gulating lagmannsrett. Se – her får Vassbakk dommen:  Birgitte Tengs ble funnet drept på Gamle Sundsveg, like i nærheten av hjemmet på Karmøy, 6. mai 1995. Foreldrene Karin og Torger Tengs var ikke til stede i retten under domsavsigelsen, men har fulgt rettssaken tett. Bistandsadvokat Jon Christian Elden sier at foreldrene er forsiktige med å tro på en løsning til tross for at Vassbakk ble dømt.  – Om dommen blir stående er ikke avklart, og de tør ikke tro at saken er løst med dette, sier Elden til VG.  – Ikke overrasket  Foreldrene har allerede vært gjennom to rettssaker, da fetteren til Birgitte Tengs ble dømt og senere frikjent for drapet på kusinen. Tingretten har vurdert at det overhodet ikke finnes noen bevis mot fetteren og at det har blitt gjort en «stor urett» mot ham, ifølge dommen. Fetterens advokat Arvid Sjødin sier til VG at han ikke er overrasket over dommen, som han mener burde kommer tidligere. Han har snakket med fetteren om dommen. – Det viktigste han sier, er at dommen bekrefter ytterligere at dette er en sak han ikke har noe med. Dommen trekker han bare ytterligere ut av saken, sier Sjødin til VG. – Fetteren viste ikke tegn til lettelse eller andre følelser knyttet til dommen? – Nei, hans viktigste reaksjon er at dette har han ingenting med. DNA-beviset Birgitte Tengs-saken var den aller første saken til Kripos sin Cold Case-gruppe i 2016


Etter uker med kryptiske meldinger og bilder på sosiale medier fra Sophie Elise (27) og Isak Dreyer (26), slår Dreyer fast: – Sophie er ei flott dame som jeg liker godt.  – Det spørsmålet ble vi jo enige om at du ikke skulle stille, sier Isak Dreyer da VG spør om hva som er ståa mellom de to. Han forklarer hvorfor han ikke vil ha spørsmål om forholdet slik:  – Jeg vil at vi skal få være oss – fordi dette er noe jeg står i akkurat nå. Det er lett å snakke om ting i fortiden, men ting som skjer her og nå vil jeg helst ha for meg selv. Det er mitt, forteller Isak til VG. For ordens skyld: VG hadde ikke inngått en slik avtale før vi møtte ham i forbindelse med hans nye selvbiografi «Isak – En hardbarka jævel» som kom denne uken.  Boken er skrevet i samarbeid med NRK-journalisten Synnøve Sundby Fallmyr og handler mye om hvordan oppvekst i pakt med naturen, tøff skolegang og snekker- og fisker-karrieren har gjort ham til den hardbarkede jævelen som TV-seerne er blitt kjent med gjennom «Norges tøffeste» og «Farmen kjendis». Og så handler den litt om influencer Sophie Elise Isachsen.  Han kaller det en «dårlig skjult hemmelighet» at det ble noe mellom de to under «Farmen kjendis»-oppholdet – selv om han aldri kunne sett for seg det. – Sophie Elise og meg?! For en utenkelig kombinasjon, skriver han i boken. Til VG utdyper han:  – Ja, jeg er glad i kontraster i livet mitt. Det er mye gøyere med folk som er annerledes enn deg selv – men fortsatt er seg selv. Sophie er ei flott dame som jeg liker godt.  I tillegg til å gi ut bok om seg selv, der han omtaler forholdet, har både Isak og Sophie Elise lagt ut bilder av hverandre og meldinger som handler om forholdet i sosiale medier. Og alle følgerne lurer på det samme:  Hva er ståa? Eller er hele greia et PR-spill? – Det har jeg hørt mye snakk om, men det ville jo vært helt sykt og veldig rart om dette var et spill, sier han. Spekulasjonene tok helt av da Isak postet noen kryptiske «unnskyld «meldinger på sin Instagram story. Nå kommenterer han dette for første gang:   – Det koster ikke meg noe å si unnskyld hvis man har såret noen. Jeg ønsker ikke å såre noen som helst. Det liker jeg ikke.  – Også offentlig – på Instagram?  – Ja, det koster meg heller ikke så mye å si unnskyld offentlig. VG har vært i kontakt med Sophie Elise om dette intervjuet med Isak, og hun har ikke noen kommentar.  Men føljetongen går videre på Instagram: Etter at VG møtte Isak i Oslo onsdag ettermiddag, ble det lagt ut nye bilder av ham på Sophie Elises Instagram – og festvideoer av de to på begges Instastory – samme kveld. Egentlig angrer han nesten på at han ble med på de to TV-programmene. For nøyaktig et år siden var han på lofotfiske – og livet var herlig.  – Ja, jeg har tenkt mye på om jeg angrer. Det hadde vært godt og enkelt bare å fortsette å jobbe hardt og gå på tur.  – Men så er det jo det at det kom en del fine ting ut av det også.  Da tenker han også på sin nye bestevenn og turkompis Jens Kvernmo, kjent fra blant annet «Jens i villmarka».  Mandag legger de to ut på en tremåneders ekspedisjon på et helt annet kontinent – og planen er en ny TV-serie.  Nå får han jobbe med det han liker aller best: Dra på tur.  – Jens er noe av det bedre som har kommet ut av alt dette. Jeg har aldri møtt en person som er så lik meg selv.  Han kaller Jens for ekte vare. En han er trygg på midt oppe i en periode som har trigget mye usikkerhet under den hardbarkede overflaten.  For på bare ett år har livet blitt fullstendig snudd på hodet. Fra å være anonym fisker med 142 følgere på Instagram – til en person alle vil ha en bit av.  – Det var litt stas i starten med alle frynsegodene, og jeg ga gass. Jeg trodde det skulle gå fort over, innrømmer han.  – Men så gikk jeg på en måte inn i en annen virkelighet


Søndag sendte Vladimir Putins kontor ut en serie med koselige bilder av den russiske presidenten på helgetur i Sibir. – Det er ikke tilfeldig, mener Russland-kjenner Mohr, som blant annet har skrevet boken «Hvorfor stemmer russerne på Putin» forteller at slike bilder sendes ut som regel en gang i året og det er det en hensikt med. – Tanken er å vise at deres president er i god form, han er sunn og frisk. En ekte russisk mann som er i stand til å ta seg ut i skog og mark, sier Russland-kjenner Bernhard Mohr til VG. Putins feriebilder er velkjent fenomen, og når de offentliggjøres pleier de å gå sin seiersgang i russiske medier. Spesielt bildene av presidenten i bar overkropp på fisketur har vært svært populære. Dette har skjedd de 20 årene Putin har hatt makten: Mohr sier videre at svært mange russiske medier har publisert disse nye feriebildene søndag. Medier som deler seg i to grupper. – De regimevennlige som skriver at «se her – slik har du aldri sett presidenten vår». Mens de kritiske mediene på sin side ettergår hva alt dette koster, klærne han bruker. Beltebilen som han reiser rundt med. Alt for å få frem kontrasten mellom presidenten og vanlige russere, fortsetter Berhard Mohr. Også denne gangen har Putin med seg forsvarsminister Sergei Shoigu. Han har i en årrekke stått ved Putins side på denne typen turer. – Shoigu er alltid veldig synlige i nærheten av Putin. Det er ikke tilfeldig at han fremstår som presidentens høyre hånd. Dette med sikkerhet er en sentral del av Putins image. Forsvarsministeren er en garantist for sikkerhet – og det er viktig for russere flest. Dessuten har det vært spekulert det i om han kan være Putins etterfølger, sier Mohr. Det er ingen hemmelighet at Vladimir Putin liker å vise seg fram som en villmarkens mann.  Som for eksempel da han var i Sibir sommeren 2017 – også da sammen med Shoigu. Den gang kastet gutta skjorten og poserte i bar overkropp for fotografene. Det gjorde de naturlig nok ikke denne gangen. – Det er i hvert fall ikke et uttrykk for at Putin ønsker å fremstå noe mer lavmælt. Denne typen bilder som Putins kontor har sendt ut søndag, har helt siden 1999 vært en sentral del av merkevarebyggingen av Vladimir Putin. Han skal fremstå som en russer som er frisk og i god form for alderen. Mohr understreker at det er viktig at Putin oppfattes en landsfader for russerne: En som kan komme til å styre landet i mange år til. – På hjemmebane heves Putin høyt over hele det øvrige politiske livet i landet. Når han nesten aldri deltar i politiske debatter på fjernsyn, slik andre russiske politikere gjør, er det nærmest fordi han er løftet over «smålige» diskusjoner om utviklingen i Russland, sier Bernhard Mohr.


Adam Schjølberg (39) reagerer kraftig på at det er heterofile kjendiser som skal «skinne på gulvet» i Discoverys nye TV-satsing. – Jeg synes det er veldig synd. Det hadde vært mye kulere om ekte dragqueens fikk gjøre dette selv, for det hadde de fortjent, sier komiker Adam Schjølberg til VG. – På samme måte som det gir en bismak når streite skuespillere skal hylles for å spille skeive roller, har jeg en dårlig magefølelse her.  VG har omtalt det nye TV-konseptet, som har tittelen «Drag Me Out», og som går ut på 12 kjente mennesker skal «ta sin jomfrutur som dragqueens». TV-kanalen har kunngjort at satsingen skal være med på å markere skeivt kulturår 2022. Schjølberg la fredag ut et skriftlig hjertesukk på Instastory, der han sammenligner konseptet med såkalt «pinkwashing», som spiller på hvitvasking og refererer til at kommersielle krefter bruker LGBTQ-saken i markedsføring. «Eller kapitalisering på skeiv kultur. Og så glemmer man litt at grunnen til at f eks dragrace ble et globalt fenomen, nettopp er at de skeive selv forteller skeiv kultur», skriver Schjølberg. Schjølberg synes det er helt «meningsløst at norske heterofile kjendiser skal vakle rundt på høye hæler». 39-åringen forteller at han har fått mange støtteerklæringer etter at han la ut Instagram-meldingen – Her skal heterofile skinne på gulvet, men skeive er mer kvalifisert til å fortelle sin egen historie. Det er de som bør skinne, mener komikeren, kjent fra blant annet «Homsepatruljen»,»71 grader nord: Norges tøffeste kjendis» og «Sofa». Schjølberg har tidligere vært i Pride-krangel med Jan Thomas (55), som er blant dommerne i «Drag Me Out». – Men jeg kan jo håpe at Jan Thomas har gjort en helomvending og nå er tro mot all skeiv kultur. Komikeren sier at han synes det er et er vanskelig å tro at Janne Formoe og Jan Thomas er de «mest kvalifiserte til å drive et program om skeiv kultur». – Men jeg kan jo håpet at programleder Janne Formoe (46) er et slags indre homoikon som nå blomstrer. Men jeg har ikke helt trua, sier han.  Schjølberg frykter at programmet skal bekrefte stereotypen om en kultur med bare fjas og glitter. – Det er jo så mye mer enn det. Drag-Youtuber Marius «Pamela The Pam» Hagen (32) er med som dommer. Schjølberg ønsker ham og de andre drag-mentorene lykke til.  – Jeg skulle bare ønske at de ikke måtte stå på sidelinjen når det er deres egen kultur som skal hylles. Men jeg håper jeg tar feil og at programmet fokuserer på akkurat det – og ikke forteller historien til de samme heterofile kjendisene for 11. gang. Schjølberg presiserer at han ikke har sett programmet. Han tviler heller ikke på at intensjonen er god. – Jeg gleder meg til å se serien og håper at den er alt det jeg er redd for at den ikke er.  Senior kommunikasjonsrådgiver i Discovery, Ola-Magnus Svihus (42), sier til VG at det er rart å skulle forsvare et program som ennå ikke er vist. Han tar avstand fra «pinkwashing»-sammenligningen, som han mener er feil. –Vi inviterer heterofile inn i vår kultur, sånn at de kan lære mer om den, av både svært kapable dragqueen-mentorer og av dommerpanelet, sier Svihus, som selv er homofil. Svihus sier det er helt feil at Marius Hagen står på sidelinjen – og han har full tillit til Formoes og Jan Thomas’ kvalifikasjoner. – Dette programmet kan Virke som om det er bare glitter og glamour, men når en heterofil mann sminker seg opp, tar på seg høye hæler og reflekterer over hvordan det er å være annerledes og stikke seg ut, så skjer det et eller annet med vedkommende, mener Svihus. Han lover nettopp mange refleksjoner – og tårer. Og han kan fortelle at det ikke kun er heterofile deltagere med.  – Men når vi har med heterofile menn som Stian «Staysman» Thorbjørnsen og Leif Einar «Lothepus» Lothe, føler vi at det kan være en brobygger mellom forskjellige grupperinger og kulturer i hele landet, og det må vel være en bra ting


Etter ekstrem tørke har arkeologer i Irak kunnet grave frem det som kan være en by fra oldtiden.  På grunn av synkende vannstand, i tillegg til at store vannmasser har blitt tappet for å forsyne landbruket, har store deler av det som skjuler seg i Mosuldemningen i Irak kommet til syne. Det skriver Universitetet i Tübingen i Tyskland en pressemelding i slutten av mai. Ifølge pressemeldingen skal arkeologene ha kastet seg rundt for å gjøre undersøkelser før demningen igjen ble fylt med vann.  – På grunn av enormt tidspress gravde vi i iskaldt vær, snø, hagl, regn og stormer, like så godt som på en solskinnsdag. Dette uten å vite når vannet ville stige eller hvor god tid vi hadde, sier junior professor ved universitetet i Freiburg, Ivana Puljiz, til CNN denne uken.  Også Forskning.no har omtalt saken.  Et rike fra oldtiden Under utgravningene, som fant sted i januar og februar i år, fant arkeologene blant annet flere store bygninger, som de tror kan være deler av oldtidsbyen Zakhiku fra bronsealderen. Utgravningene viser at området var en viktig del av Mitanniriket (1550–1350 før vår tidsregning), som strakte seg fra Middelhavet til nord i Irak.  – Siden byen var lokalisert direkte på elven Tigris, kan den ha spilt en viktig rolle i å binde samen Mitanniriket og dets østlige perifer, sier Puljiz til NBC News.  I skrivende stund har vannstanden gradvis økt siden februar, og funnene er totalt dekket av vann.  Flere funn På kort tid skal arkeologene ha lyktes med å kartlegge byen, og i å finne en massiv festning, et monument, et lagerbygg og et industrikompleks. – Magasinbygget er spesielt viktig på grunn av at enorme mengder varer må ha blitt lagret der. Varer som antagelig har blitt fraktet dit fra hele regionen, sier Puljiz. Dette er heller ikke de første funnene som har blitt gjort i Mosuldemningen, da arkeologer under en kort utgravning i 2018 fant et palass. Den gang var det også tørke som gjorde utgravningene mulig.  Ødelagt av jordskjelv Forskerne er spesielt overrasket over i hvor god stand funnene deres er i: Veggene er laget av murstein av leire, som har vært under vann i over 40 år. Området har kun ligget under vann siden 1980, da Mosuldemningen ble bygget, skrev NRK i 2019.  En del av årsaken til at funnene er såpass godt bevarte, er at byen ble ødelagt at et jordskjelv rundt 1350 før vår tidsregning. Jordskjelvet gjorde at de øverste delene av og veggene til bygningene kollapset, og la seg over dagens funn.  Arkeologene har også funnet rundt hundre kileskrifttavler.  – Det er nesten et mirakel at kileskrifttavler, laget av leire, har overlevd mange tiår under vann, sier professor ved universitetet i Tübingen, Peter Pfälzner.


LAHTI (VG) Svenske Moa Ilar (25) ble disket da hun gjorde en svært omdiskutert manøver og sendte lagvenninne Maja Dahlqvist (28) videre. Senere vant svensken sprintcupen. Sveitsiske Nadine Fähndrich (27) stod igjen som den store taperen.  Fähndrich knakk helt sammen i pressesonen etter rennet. I flere uker har hun og Dahlqvist kjempet en intens kamp om å vinne sprintcupen sammenlagt, men sveitseren tapte med knappest mulig margin.  – Det er veldig skuffende. Det var så nærme. Det har jo vært en stor drøm å vinne dette, sier Fähndrich til VG. For på en dag der Kristine Stavås Skistad vant sprinten, Jonna Sundling og Tiril Udnes Weng utgjorde resten av pallen, sikret Dahlqvist en helt avgjørende fjerdeplass i den siste verdenscupsprinten for sesongen. Noe som gir svensken 944 poeng totalt og dermed seier i sprintcupen. Bare syv fattige poeng bak følger Fähndrich på en andreplass. Men det skjedde ikke uten stor dramatikk og en spesielt omdiskutert situasjon. I kvartfinalen knekte Dahlqvist staven. Inn på oppløpet lå hun som nummer tre. Det er en plassering som ikke hadde sendt henne videre til semifinalen. Men lagvenninne Moa Ilar visste råd. Ilar bremset nemlig opp på oppløpet og lot Dahlqvist ta andreplassen som sendte henne videre.   Juryen diskvalifiserte Ilar for manøveren med begrunnelsen «usportslig opptreden». – Manipulering Blant verdens beste sprintere og eksperter var det delte meninger om svenskenes samarbeid for å vinne sprintcupen sammenlagt. – Jeg synes det er litt spesielt at man gjør det. Men jeg skjønner det jo. Og jeg skjønner Fähndrich synes det er kjipt, sier Ane Appelkvist Stenseth til VG. – Er det usportslig selv om det er lov? – Jeg synes det er litt usportslig, det er det jo. Det hadde ikke skjedd hvis det ikke hadde vært et heat der det er noen du er på lag med. Men Dahlqvist er en verdig vinner av sprintcupen. Viaplay-ekspert Martin Johnsrud Sundby sier at han «ikke er så superfan av dette». – Strekker man det langt, så er dette manipulering av resultatene. Jeg må innrømme at jeg synes det ser litt merkelig ut. Det er en ekstrem lojalitet. Jeg kan ikke huske å ha sett noe slikt i langrenn tidligere. Ilar selv tok ingen selvkritikk. I samtale med VG så følte hun at valget var helt riktig.  – Det føltes som et soleklart valg. De får mene hva de vil, men vi gjør alt for hverandre. – Det er ikke usportslig? – Vi er på samme lag, og det er meg det rammer. Vi gjør alt for hverandre, sier Moa Ilar. – Det kan jo være at kreftene tok slutt, det vet ingen, sier Ilar med et glimt i øyet.  – Jeg tvang ingen Dahlqvist sier til Viaplay at «hun skal få en stor prosent av den bonusen jeg får i dag». – Det som Moa gjør, er til å gråte av, sier Maja Dahlqvist til VG. – Er det usportslig? – Hadde jeg ikke brutt staven, så hadde jeg klart det. Men jeg har verdens beste lag med meg. Det blir åpenbart i dag. Det var de selv som ville det. Jeg tvang ingen til å hjelpe meg. – Hva tenker du om Fähndrichs tårer? – Jeg forstår at hun er skuffet. Og jeg tror at hun forstår at det hjelper å ha et lag rundt seg som meg. Nadine Fähndrich ble bare nummer fem i sin semifinale, mens Maja Dahlqvist kom til finalen. Der var hun sjanseløs mot Kristine Stavås Skistad og Jonna Sundling, og ble også slått av Tiril Udnes Weng. Men hun visste at 4. plass også var godt nok for å vinne sprintcupen sammenlagt. – Er det usportslig av svenskene? – Det er vanskelig å si. De er et lag, og de hjelper hverandre.


Den danske dronningen avlyser sin private ferie til Gausdal i Norge. I helgen måtte dronning Margrethe (82) avlyse åpningen av en utstilling ved Nationalmuseet i København på grunn av ryggproblemer.  Nå avlyser hun også sin årlige vinterferie til Gausdal i Norge av samme grunn, skriver Billed-Bladet.  – H.M. Dronningen har avlyst sitt private opphold i Norge på grunn av problemer med ryggen. Det betyr også, at Kronprinsen sto for dagens offentlige audiens på Christiansborg, heter det i en uttalelse fra kongehusets kommunikasjonsavdeling til det danske magasinet. Ettersom kronprinsparet også er på vinterferie, skulle prins Joachim egentlig steppe inn for dronningen mens hun var på ferie fra 7. februar til 13. februar, skriver Billed-Bladet, men siden dronningen nå blir i Danmark, blir ikke det nødvendig. Dronning Margrethe har et nært forhold til Norge på vinterstid. Hvert år tar dronningen turen til Gausdal, noe hun har gjort siden prinsene var små.  Rettelse: I en tidligere versjon av denne artikkelen var prins Joachim omtalt som «kronprins Joachim». Det er feil. Prins Joachim er ikke kronprins. Feilen ble rettet 6. februar 2023 kl. 15.21.


Munnbind er blant tiltakene som er aktuelt hvis smitten og innleggelsestallene drar seg til, sier den assisterende helsedirektøren. – En rekke lokale tiltak kan bli aktuelle, dersom situasjonen forverres. Målrettet bruk av munnbind ved trengsel, mer regelmessig testing og å holde avstand kan bli gitt av kommuner med økende smittepress, sier Espen Rostrup Nakstad til VG. – Munnbind er kanskje den mest lavthengende frukten. Med forverres mener han at tall på innleggelser fortsetter å øke. Økende smitte spiller også inn, men mindre nå som de fleste er vaksinert. Vinterbølge kan komme Han peker på utviklingen i Europa, som han mener tyder på at vaksinasjonsprogrammet ikke har løst alle problemer: – Det er fortsatt en høy andel vaksinerte som havner på sykehus og økende smitte i mange land. Dette sammen med en kaldere årstid kan gjøre det nødvendig med lokale smittetiltak også i Norge, dersom innleggelsene øker. FHI har tidligere i oktober sagt til VG at de er bekymret for at en vinterbølge kan overbelaste sykehusene, spesielt hvis den treffer samtidig som influensabølgen. Tiltak som avstand og munnbind vil hjelpe mot begge deler, sier den assisterende helsedirektøren. I tillegg ser Norge nå en økning av antall RS-pasienter, en virussykdom som i stor grad rammer små barn.  Mandag ble det registrert 893 nye smittetilfeller med coronaviruset i Norge. Trenden i registrert smitte er ifølge VGs beregning stigende. Tallet på innlagte på norske sykehus var mandag 125 personer. Smitte i nord Universitetssykehuset Nord-Norge (UNN) har de siste to ukene sett en stor økning i antall pasienter. Flere kommuner i nord, deriblant Tromsø og Alta, har fått et hopp i smittetallene. – Tromsø har for tiden høyt smittepress, er det eksempel på en kommune som bør vurdere munnbind og meteren?  – Jeg tror dette er tiltak som Tromsø kommune vil vurdere fortløpende hvis smitten fortsetter å øke, og flere innlegges i sykehus. – Har dere en terskel for hvor mange innlagte /smittede det kan bli før man innfører tiltak? – Den totale belastningen på helsetjenesten avhenger av flere forhold, ikke bare det totale antallet samtidig smittede. Særlig er det avgjørende om pasientene er svært syke og trenger intensivbehandling. Fordelingen av pasienter i ulike helseregioner spiller også inn, den har vært ulik i de siste tre bølgene i Norge. Akkurat nå er andelen inneliggende sett i forhold til befolkningen høyest i Tromsø. Mange av de inneliggende pasientene finnes også på Østlandet.  Ikke gitt at vaksiner er nok Nakstad sier det er vanskelig å spå smittesituasjonen fremover, fordi man ennå ikke har sett effekten av en tredje vaksinedose til de over 65 år: – I tillegg ser det ut som mange vil vaksinere seg mot influensa, og dette vil samlet sett være en stor fordel for oss. Men det er ikke gitt at 90 prosent vaksinedekning er nok for å holde pandemien i sjakk.  – Burde dere ikke rustet intensivkapasiteten så folk slipper å gå med munnbind og få andre tiltak? – Hvis man har en stigende smittetrend, vil en dobling av intensivkapasiteten bare hjelpe i en viss periode. Før eller senere blir man uansett nødt til å håndtere smittesituasjonen. Det er rett og slett ikke mulig å komme seg ut av en situasjon med raskt økende eksponentiell smittevekst bare ved å øke intensivkapasiteten.


(Borussia-Dortmund-Bochum 3–4) Lørdag scoret Erling Braut Haaland (21) hat trick i Dortmunds tap for Bochum. Nå sørger nordmannen etter nyheten om den 54 år gamle agenten Mino Raiolas bortgang. – Den beste, skriver Haaland etterfulgt av et hjerte på Instagram - under et bilde av 21-åringen og Raiola. Nyheten om agentens bortgang kom like før pause i Borussia Dortmunds 3–4-tap lørdag ettermiddag. 54-åringen har vært syk over tid. Tidligere denne uken ble det kjent at Raiola var innlagt på sykehus i Italia. Agenten har ledet forhandlingene med flere av verdens største klubber i forbindelse med Haalands forventede overgang til sommeren, har VG fått opplyst. På banen, før nyheten ble offentlig kjent, klarte imidlertid Haaland å prestere. Bochum er plassert på Bundesligas nedre halvdel, men sikret seg minst én ny sesong på Tysklands øverste nivå med lørdagens seier. Hvittrøyene tok en tidlig tomålsledelse på Signal Iduna Park etter scoringer fra Sebastian Polter og Gerrit Holtmann. Deretter utlignet Haaland med to velplasserte straffespark i det 18. og 30. spilleminuttet - før han gjorde comebacket komplett med en tredje nettkjenning etter en drøy time. I matchens ni siste minutter viste imidlertid Dortmund-forsvaret igjen frem sine svakheter ved å slippe inn to nye Bochum-scoringer som førte til et skuffende tap foran egne supportere. Gultrøyene har sluppet inn 50 mål på 32 matcher, noe som er 17 flere enn serievinner Bayern München. Med to kamper igjen av sesongen ligger Dortmund på 2. plass  - 12 poeng bak Bayern og åtte poeng foran serietreer Bayer Leverkusen som har én kamp mindre spilt. Haaland står bokført med 85 nettkjenninger på 87 offisielle opptredener for klubben etter lørdagens hat trick.


Brann-spillerne beklager etter nachspielet på Stadion for to uker siden i en felles uttalelse. «Vi beklager at vi utviste dårlig dømmekraft ved å samles på Brann Stadion natt til tirsdag, 10. august. Vi har full forståelse for at dette har skapt reaksjoner og vi beklager overfor alle som er glade i Brann og norsk fotball. Samtidig er det viktig for oss å presisere at vi ikke kjenner oss igjen i mange av beskrivelsene i media - og rykter på sosiale medier som verserer om samlingen på Brann Stadion», heter det i meldingen. Brann er i krise etter at tolv spillere hadde nachspiel på Brann Stadion nylig uten tillatelse.  «Vi ønsker å være tydelige på at vi tar fullstendig avstand fra narkotikabruk. Vi drakk alkohol, og ingen andre rusmidler ble inntatt på Brann Stadion, oss bekjent». Uttalelsen er signert av Daniel Pedersen, Sivert Heltne Nilsen, Markus Olsen Pettersen, Mathias Rasmussen, David Møller Wolfe, Ole Martin Kolskogen, Thomas Grøgaard, Eirik Holmen Johansen og Lars Krogh Gerson. Disse ni spillerne fikk en skriftlig advarsel av Brann-ledelsen.  «Det har vært fremmet krav om at vi står frem med våre historier fra festen. Dette gjorde vi tidlig overfor vår arbeidsgiver. Nå har dette blitt en personalsak og derfor ønsker vi ikke å kommentere dette nærmere. Vi ber om forståelse for det», skriver spillerne.  Brann-trener Eirik Horneland oppfordret i midten av forrige uke spillergruppen til å sende ut en pressemelding om nachspielet. Spillerne har over flere dager varslet at de jobbet med en uttalelse.  Horneland vil kommentere saken etter trening tirsdag. Daglig leder Vibeke Johannesen synes det er fint at spillerne nå uttaler seg.  – Spillerne har hatt et ønske om å komme med en uttalelse. De har hatt behov for å bruke litt tid og det er fint at den er ute. Nå ønsker spillergruppen å ha fokus på å ta viktige poeng for klubben og gjenreise tilliten. Sammen med resten av klubben er dette vår viktigste oppgave, skriver Johannesen i en SMS til VG.   Kristoffer Barmen, som var på nachspielet, fikk sparken i klubben etter festen. NISO-advokat Eirik Monsen sier de er uenig i oppsigelsen. Keeper Mikkel Andersen fikk kontrakten terminert og utsatt for hets etter nachspielet. Vegard Forren og Brann har også skilt lag. Klubben har oppgitt at det var etter en sportslig vurdering.  Bergenserne er på sisteplass i Eliteserien. Lørdag ble det tap borte mot Strømsgodset.

Brann-spillere:  - Beklager overfor alle som er glade i norsk fotball


GRANADA/MARBELLA (VG) Europa League-eventyret denne sesongen er betydelig mer lukrativt for Molde enn salget av Erling Braut Haaland (20). Og det er grunn til å tro at eksponeringen vil gi enda større avkastning til sommeren. Legger man sammen overgangssum, bonuser og videresalg etter overgangen til Borussia Dortmund, er det grunn til å tro at Molde har tjent drøye 100 millioner kroner på salget av Haaland til RB Salzburg i 2018. Summen klubben har tjent i løpet av denne sesongens bragd i Champions League-kvalifisering og Europa League-spill, er allerede mye høyere enn som så. Allerede før 16-delsfinalene mot Hoffenheim hadde Molde tjent drøye 122 millioner kroner i rene premiepenger, slik Aftenposten var først ute med å regne ut. Som eneste norske lag i Champions League-play off og Europa League er det også grunn til å tro at Molde kan vente seg rundt 20 millioner kroner i TV-penger. Sjokkseieren over Hoffenheim sikret klubben 15 nye millioner kroner i premiepenger. Det innebærer at MFK, selv uten en bragd mot Granada i Budapest torsdag kveld, der de ligger under 0–2 fra det første oppgjøret, vil tjene nærmere 160 millioner kroner på det europeiske eventyret denne sesongen. – Jeg vil ikke gå inn på eksakte tall, det vet du. Men at det er betydelige inntekter for en klubb som Molde, det er det helt klart. Det er viktig for oss sportslig, men også økonomisk, å delta i Europa. Vi har det som en del av strategien i klubben at vi skal være her jevnlig, sier administrerende direktør Ole Erik Stavrum til VG. – Vi snakker tross alt et tresifret millionbeløp. Det kan du bekrefte? – Vi har fått inn en bra sum penger, det har vi. Jeg vil ikke gå inn på noe tall, men du finner det på sidene til UEFA, så det får du spekulere i. – Hvordan oversetter man disse inntektene til supporterspråk? Er det en ekstra stjernesignering? Hva brukes pengene til? – Det er alltid mange hull å fylle pengene med. Det er det ikke tvil om. Det koster å drive fotballklubb og det er corona nå. Men de ekstra pengene gir oss muligheten til å satse videre på en så tøff linje som vi gjør, og gjør at vi har muligheten til å henge med blant de fremste i Norge, noe en klubb fra en mindre by som Molde kanskje egentlig ikke har forutsetninger til. – Betyr disse inntektene at dere kan satse med enda større ambisjonsnivå enn dere har gjort til nå? – Jeg tror ikke denne Europa-suksessen vil forandre klubben, det gjør jeg ikke. Vi sikter høyt, det har vi gjort hele tiden. Vi skal være med blant de beste hele tiden. Disse pengene trenger vi for å videreføre det. Vi skal forvalte pengene så godt vi kan. Trolig er ikke Molde ferdige med å høste fruktene av imponerende prestasjoner i Europa selv om de skulle ryke ut mot Granada torsdag. Norske bragder på kontinentet har gang på gang vist seg å lede til spektakulære spillersalg: I det nåværende Molde-laget fremstår Fredrik Aursnes, Stian Rode Gregersen, Marcus Holmgren Pedersen, Eirik Hestad og Andreas Linde som spillere som hver for seg kan innebære et tosifret antall millioner kroner i salgssum til sommeren. For etter et svært rolig januarvindu, der Wingo (Ferencvaros) var den eneste som ble solgt til utlandet, er det ventet at pengene vil sitte løsere hos europeiske klubber i oppladningen til neste sesong. – Det kan fort skje noe til sommeren. Nå har ikke situasjonen i Europa forbedret seg veldig i forbindelse med corona, men vi blir veldig forundret hvis det ikke kommer noe på våre spillere. Flere av dem har virkelig markedsført seg godt. Det gjør dem selvfølgelig ettertraktet, sier Stavrum.


(Bournemouth – Manchester City 1–4) Han hadde kun scoret ett mål på sine seks siste kamper, men mot Bournemouth fikk Erling Braut Haaland igjen noe å juble for.  Pep Guardiola og Manchester City fikk en drømmekveld i Sør-England – og samtidig et perfekt svar på serieleder Arsenal sin seier mot Leicester tidligere på dagen. For spenningen på Vitality Stadium varte kun i et kvarter: Et godt skuddforsøk fra Erling Braut Haaland gikk via en Bournemouth-forsvarer og opp i tverrligger. På returen luktet Julián Álvarez muligheten og kunne enkelt sette 1–0.  15 minutter senere var det Haaland sin tur å være på rett sted til rett tid. Phil Foden fikk akkurat en legg på et fremspill fra İlkay Gündoğan – og ballen spratt på tvers av feltet til en ensom Haaland.  Fra kloss hold kunne jærbuen spasere inn 2–0 og samtidig sitt 27. ligamål på 24 kamper denne sesongen.  – Måten han har bidratt på er helt utrolig. Vi elsker ham og han hjelper oss så mye. I dag fikk vi han mer involvert, og han er en utrolig trussel, er oppsummering fra manager Pep Guardiola til BBC. Aldri før har en City-spiller scoret mer enn 26 mål i Premier League (fra 1992) på én sesong. Guardiolas tidligere superspiss Sergio Agüero stoppet på 26 mål i 2014/15-sesongen. Medregnet engelsk toppdivisjon (før 1992) er Tommy Johnson Citys rekordholder med 38 mål tilbake i 1928/29. Premier League-rekorden deles av Alan Shearer og Andy Cole med 34 mål, men da fra den gang ligaen hadde 42 kamper i en sesong. Rekorden i en sesong med 38 kamper er Mohamed Salah sin 32 fulltreffere i 2017/18-sesongen. Scoringen var også en etterlengtet opptur etter en uvanlig anonym periode for målmaskinen – der kritikken har haglet, og både manager Pep Guardiola og målvakt Ederson har sett seg nødt til å ta jærbuen i forsvar.  Samtidig har Haaland nå alene scoret flere ligamål enn åtte andre Premier League-lag denne sesongen – blant andre Chelsea (23 mål) som har brukt enorme summer på angrepsspillere den siste tiden.  Manchester City lot ikke Bournemouth få et øyeblikks hvile, og like før pause kunne 22 år gamle Phil Foden, i sin 200. kamp for City, trille inn 3–0 etter en gigantisk tabbe fra danske Philip Billing.  Bortelaget starte andre omgang på samme måte som de avsluttet den første, og etter 51 minutters spill dunket Julián Álvarez til på ny – via en uheldig Chris Mepham – og til 4–0.  Da utnyttet City-manager Guardiola muligheten til å gi Haaland en liten hvil – og 18 minutter før full tid kunne jærbuen sette seg på benken til fordel for Máximo Perrone. Fra benkplass fikk 22-åringen se Jefferson Lerma pynte litt på resultatet da colombianeren banket inn 1–4.  Seieren gjør at Manchester City holder følge med serieleder Arsenal og Martin Ødegaard, som tidligere lørdag vant 1–0 mot Leicester. Kun to poeng skiller lagene idet sesongen går mot en heseblesende avslutning, men Arsenal har én kamp mindre spilt. Samtidig har Martin Ødegaard og Co opplevd en markant formdupp den siste tiden:


Et Airbus-fly med 172 passasjerer var få meter unna å krasje i bakken under en flytur fra Stockholm til Paris - uten at pilotene visste det.  En muntlig kommunikasjonsfeil førte til en nesten-kollisjon for et passasjerfly under en innflygning til Charles-De-Gaulle i Paris. Det viser en midlertidig rapport fra franske Bureau of Enquiry and Analysis for Civil Aviation Safety (BEA) – som er ansvarlig for tekniske undersøkelser av ulykker og hendelser i sivil luftfart.  Flyet, en 23 år gammel Airbus A320, ble flydd av Airhub Airlines. Selskapet fløy imidlertid på oppdrag for Norwegian Air Sweden.  Før sommeren ble det kjent at Norwegian måtte lease inn fly fra andre selskaper for å få ruteplanen til å gå opp før sommeren – deriblant fra Airhub.  Flysmart24 skrev da at behovet blant annet skyldtes at Norwegians egne, nye fly ble forsinket grunnet ekstra vedlikehold.  Dårlig sikt Nestenkollisjonen skjedde da flyet måtte iverksette en «go-around» under landing på Charles-De-Gaulle grunnet dårlig vær og lav sikt.  Flyet skal ha vært så nært som seks fot unna bakken – altså under to meter – uten at det var framme ved rullebanen.  Hendelsen, som skjedde 23. mai i år, ble forårsaket av feil høydemålerinnstilling. Ifølge rapporten ga kontrolltårnet pilotene en QNH-innstilling på 1011 i stedet for 1001 da de startet nedstigningen mot flyplassen.  QNH er lufttrykk omregnet til trykk ved havnivå, og brukes i luftfart for å kalibrere høyden under takeoff og landing.  Feilen ble ikke oppdaget av mannskapet på flyet – ei heller av kontrolleren – og pilotene fløy derfor lavere enn de burde ha gjort. Flyet fløy i et tett skydekke under innflygningen, og hadde ikke noen visuelle referanser, sier BEA.  – Alvorlig Også under andre nedstigning opererte flyet med feil høyde - men pilotene rettet opp dette da de nå fikk sikt over rullebanen.  Flyet landet deretter som normalt. Ingen personer ble skadd under landingen. Hendelsen blir riktignok omtalt som «alvorlig» i rapporten. BEA sier at kontrolleren i flytårnet også ga det samme feilaktige QNH-tallet - på engelsk - til en EasyJet-flyging på vei inn til samme rullebane. Mannskapet siterte imidlertid det riktige tallet - 1001 - tilbake til kontrolleren.  Kontrolleren ga deretter instruksjoner til et Air France-fly  – men siterte da riktig tall på fransk.  BEA skriver at etterforskningen fortsatt pågår.  Nestenulykken har vakt oppsikt etter at den svenske piloten Petter Hörnfeldt omtalte etterforskningen på YouTube.  Hörnfeldt driver flybloggen Mentour Pilot og en YouTube-kanal under samme navn, som har over en million abonnenter. YouTube-videoen har sett over en million ganger.  – Flyr ikke lenger for oss  Grete Kruse Roald, kommunikasjonsdirektør i Norwegian, sier at de tar saken svært alvorlig.  – I perioder i sommer leide vi inn fly og mannskap for å unngå kanselleringer. De få gangene vi ser oss nødt til å leie inn fly og mannskap, er det et absolutt krav fra vår side at de skal være godkjent av europeiske luftfartsmyndigheter og følge europeiske regelverk.  – Vi tar denne saken på alvor og dette selskapet flyr ikke lenger for oss.

Norwegian-leaset fly var få meter unna bakkekrasj